
1 Octobris 1925 Num, 12 


ACTA PIl PP. Xl 


LITTERAE DECRETALES 


I 


BEATO IOANNI BAPTISTAE MARIAE VIANNEY, CONFESSORI, PAROCHO VICI 
« ARS », SANCTORUM DECERNUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Christi nomen abolere molientibus respondet egregie Catholica Eccle- 
sia, cuius super sanctum candelabrum splendent lucernae ardentes, idest 
Dei ministri, qui animarum saluti, per integrum vitae cursum, divino 
solummodo amore et zelo incensi, summopere curam impendunt. 

Ex hisce, per quadraginta annos et ultra, semetipsum exhibuit, virtu- 
tum omnium exemplum et verum operarium Christi imitatorem, Parochus 
vici Ars, cui nomen Ioannes Baptista Maria Vianney. 

In vico Dardilly, Lugdunensis dioeceseos, die octava mensis maii, anni 
millesimi septingentesimi octogesimi sexti, a Matthaeo Vianney et Maria 
Beluse natus est Ioannes Baptista Maria, quem mater in sinu gestans, iam 
omnipotenti Deo eiusque Virgini Matri saepe, uti pignus amoris, obtwerat. 
Ipsa immo secretum emiserat votum sese, auxiliante Deo, ad sacri altaris 
servitium filium absque haesitatione daturam. Eadem die, quo infans 
in lucem prodiit, sacro baptismatis lavacro est ablutus. Parentes, de quibus, 
uti olim de Zacharia et Elisabeth, dici poterat: « Erant iusti ambo ante 
Deum », rei rusticae et armento addicti, omnem adhibuerunt curam, ut sex 
liberi a Deo, decem annorum spatio, sibi concessi, religionis studio educa- 

rentur, illis plurima caritatis exempla praebentes, praesertim in mendicis 
excipiendis, qui, per vicum transeuntes, cibum et hospitium ab eis expostu- 
labant. Mater, quae Virginem Mariam vehementi prosequebatur amore, 
Deiparae praesidio atque tutelae filios suos commiserat, qui, maternae pie- 
tatis alimento nutriti, tamquam flores, matutino rore madefacti, in dies 
succrescebant. Verum praecipua matris sollicitudo fuit Ioannis Baptistae 
tenella aetas; nam optima mulier, alto animi sensu praedita, clare compe- 
rerat, filiokum suum nedum ab aequalium ludis, quod ea aetate haud 
facile est, semper abstinere, sed piis vacare exercitiis, idest apud parvas 
aras, ab eo summa laetitia paratas, orationi incumbere et interdiu alios 
colligere pueros, qui una simul preces ac precarium sertum recitarent. 
Olim mater filiolo dono dederat parvum Virginis Mariae simulacrum, quod 
in aliorum infantium manibus, uti plerumque fit, simplex fuisset lusus; illi 
vero cultus et venerationis princeps argumentum exstitit; tantoque amore 
puer simulacrum illud est prosequutus, ut, sexaginta post annos, enarrare 
soleret, prima sua aetate sibi haud possibile fuisse absque Deiparae simu- 
lacro quieto somno indulgere. 

Quattuor agens annos, quadam die ex improviso a parentum oculis 
se subduxit. Pia mater, timens ne quid aerumnosum puero accidisset, anxia 
huc illuc diu eum inquisivit; tandem in stabulo immotum, genibus flexis, 
devotissime deprecantem invenit: admirationem ac laetitiam insimul deti- 
nens, puerum exprobravit, quod tantae anxietatis sibi causa fuisset. Puer, 
maximo dolore affectus, matrem amplexus: « Parce mihi — inquit - mater 
dulcissima; procul ab animo meo erat talem tibi parare dolorem; numquam 
me huc rediturum promitto ». 

Tot pietatis iam signis decoratum, in dies succrescere puerum oppidani 
intuentes, eiusque religiosae sollicitudinis veridici testes, maximopere obstu- 
pescebant et quam saepissime parentibus gratulatoria verba exprimebant, 
pro certo habentes in posterum, filiolum illum pro animarum salute omnem 
curam in sacerdotali ministerio adhibiturum. 

Verum haec divina animi gaudia cito turbari coeperunt; nam, incre- 
pante in Gallia civili furore, expulsis sacerdotibus atque, sub novae liber- 
tatis specioso nomine, quocumque christiani ritus signo vetito, puer suas 
cum maternis promiscuit lacrimas, ex eo quod non amplius sibimet con- 
cederetur in templum sese conferre, ut divinis adesset officiis. 

Tempus accesserat, quo loanni Baptistae tributum labori solvendum 
erat. Itaque septennis, gregis custodiae, una cum fratre natu maiore, assi- 
due incumbit, secum Virginis simulacrum quocumque gestans; immo carum 
sui amoris pignus super herbosum aggerem saepe deponens, socios venu- 
sto lepore invitat, ut venerationis obsequium, ingenti animi ardore, Dei- 

parae Virgini praestent. Si, quod raro evenire solebat, quis ex sociis pue- 
rilis iurgii auctor exstabat, aut oves crudeli verbere percutiebat, illico, eum 
suaviter corripiens, adhortabatur, ne quid mali operi manuum Creatoris 
Dei inferret. Licentius autem loquentes exquisita lenitate arguens et fame- 
licos suo cibo donans, brevi omnium animos amore devinxit. Arbitrandum 
merito est, hac aetate, sacrificii gaudia et virginitatis glorias Deum puero 
patefecisse; nam constat Ioannem Baptistam, omnibus mentis cogitationi- 
bus et cordis affectibus in Deo, tamquam in centro, collocatis, unum tan- 
tum in animo agitasse, videlicet Deo soli servire eique per totum vitae 
decursum sese dicare. 

Neque vero Dei amore solummodo efferbuit; pauperes quoque ardenti 
caritate est prosequutus, et domus Vianney miseris evasit asylum, uti 
supra innuimus: haud raro accidebat, ut, hyemali tempore, viginti et am- 
plius pauperes, a puero per vias coadunati, domi exciperentur, igne cibo- 
que reficerentur. Inter hos consedit olim praeclarissimus Dei Famulus 
Benedictus Iosephus Labre, cuius hospitalitatis memoria, uti decus familiae 
Vianney, in oppido Dardilly adhuc servatur. In huiusce nobilis benigni- 
tatis exercitio, Ioannes Baptista parentes imitans, nedum egenis sub- 
sidia pecuniae atque vestes suppeditabat; verum etiam, quod erat prae- 
cipuum, eos religionis veritates edocebat, adhortans, ut propriam sortem 
aequo animo tolerarent fixumque semper in animo haberent, aeternae 
vitae gaudia pauperes spiritu procul dubio assecuturos. 

Tale huiusce iusti infantiae initium, cui Deus splendidiora sanctimoniae 
signa comparabat, una cum omnibus illis charismatibus, quae, ad instar 
matutini roris, a Deo filiis suis conceduntur, ut serius diei calorem atque 
pondus iidem omnibus viribus sustinere valeant. 

Pueruli praematura virtus eo magis admiratione digna erat, quo in 
peius mores in Gallia ruebant; unde rite meritoque de eo dici poterat, 
tamquam lilium inter spinas efflorescere. 

Optima mater, hortante pientissimo sacerdote Grobaz, e Sodalitate 
Sancti Sulpitii, secum adduxit puerum in pagum Ecully, ubi morabatur 
consobrina Margarita Humbert, quae, caritate praestans, una cum religio- 
sissimis feminis, plurima suppeditabat auxilia Dei ministris, diu vexatis et 
in plurium familiarum receptaculo abditis, ut, illis difficillimis temporibus, 
sacri ministerii officiis operam dare possent. Consobrina puerum curae dua- 
rum Sororum ex Instituto Sancti Caroli commisit, quae illud ad sacrum 
Convivium recipiendum instituerent. Anno millesimo septingentesimo nona- 
gesimo nono, aetatem annorum tredecim agens, primo accessit Ioannes 
Baptista ad Eucharisticam mensam, in domo illustrissimi Comitis Pingeon, 
eodem fere modo, quo sancti Christi martyres, persecutionis tempore, for- 

tium cibo in sacris penetralibus vescebantur. Et tam insigni fidei sensu 
primum ad Agni convivium accessit, ut absque dubio retineri possit, pueri 
animum pro divino Sponso. decorum sanctuarium, ea solemni die, fuisse 
constitutum. Nam, apud suos reversus, cito sibi socios plurimos adscivit, 
exstititque semper exemplum innocentiae, obedientiae, castitatis et insi- 
gnis sanctimoniae. 

Ad agrestia explenda opera, quae pro certo, aetatis causa, gravia sibi 
erant, assiduus puer vires coacervabat et, ad vesperum, labore defatiga- 
tus, domum repetens, catechismi, Evangelii et sacrarum precum lectioni, 
sub tremulo rusticae lucernae lumine, vacabat, numquam a pio exercitio 
desistens, nisi somno devictus. Subsecivis horis, minime ducebat otia: 
fingebat enim a limo terrae effigies sacerdotum, quos omnes vehementi 
amore venerabatur. Huiusce temporis memoria semper Ioannis Baptistae 
animo pergrata fuit, quam maximo cum humilitatis spiritu, hisce verbis 
patefacere suescebat: « Adolescens terram colui; saepe humum, adunco 
« vomere percutiens, mihimet dictitare solebam: “‘ Animus tuus colendus 
« est, Ioannes; herbam maleficam ab eo evellere necesse est, eumque ad 
« excipiendum fecundum Dei semen parare ,, ». 

Tandem aliquando, aedibus sacris reseratis, novo rerum ordine consti- 
tuto atque restituta Catholicae Ecclesiae pace, Ioannis animus exsiliit et 
praesensit adolescens se ad maiora a Deo vocari. Paulo post, cum ad 
pagum Ecully reversus esset, mutuus intercessit amor inter Ecclesiae paro- 
chum, pietate praestantissimum, R. Balley, et pium adolescentulum, qui 
religiosissimo viro declaravit se, inde a pueritia, desiderio flagrasse inter 
sacerdotes sese cooptandi, ut plurimas animas Christo lucrifacere valeret. 

In candidum adolescentulum laudatus parochus Balley tenero amore 
captus, promisit se, qua par esset cura, omnia expleturum sacrificia, ut 
ili prodesset in studiorum palaestra. Et ita factum est; Ioannes alacri 
animo studiis operam dedit, nec labori pepercit unquam, ut in litteris 
egregie procederet; at, ingenio tardus et memoria infirmus, opem quidem 
magistro praebente, et maiore contentione in studium se incumbente, 
parum profecit et, animo deficiens, sensit parochi sacrificia suosque labo- 
res prorsus inania ease. Quare apud suos redire in animo revolvit; parochus, 
qui discipulum suum sacerdotio initiatum iri quodammodo praedixerat, ver- 
bis consilioque illum adhortatus est, ne ab incepto studiorum curriculo 
recederet. 

Ad asperas in discendo edomandas difficultates adolescens ad Deum 
mentem intendit, ut divino lumine illustraretur; itaque a Sancto Francisco 
Regis auxilium expostulavit eiusque sepulcrum invisit, enixe rogans ut 
sibi facilitatem percipiendi elargiretur et tantum disceret, quantum pro 

fido Christi operario satis esset. Haud inanis exstitit deprecatio; cito enim 
minorem in studiis expertus est difficultatem, adeo ut magister ipse mira- 
tus valde fuerit de insperato adolescentis profectu. At novum ortum est 
negotium, quo studiorum cursum Ioannes intermittere coactus fuit, post 
quinque vel sex annorum spatium. Nam, initiato in universa Gallia dele- 
ctu, cum Ioannis nomen in clericorum albo a militiae onere immunium 
relatum non apparuisset, ad arma vocatus est; quo adveniente nuntio, 
quasi fulguris ictu percussa fuit familia Vianney. Pater, ingentem summam 
solvendo, sperabat a militiae vinculo expertem filium evasurum; verum 
spes in irritum cessit et Ioannes ad castra proficisci coactus est. 

Magis parentum quam suimet dolore oppressus, in morbum incidit 
iuvenis, cumque, constituta die, apud tironum militum ducem non exsti- 
tisset, a militibus illico, quo vitam degebat, missis, adductus est in vale- 
tudinarium Lugdunense, ubi, curis refectus, post quindecim dies e morbo 
convaluit et in oppidum, cui nomen Roanne, contendere coactus. 

Verum, novo febris furore percussus per viam, necesse fuit, ut rursus 
ad nosocomium adduceretur, ubi duos menses constitit, tanta pietatis et 
patientiae signa praebens, ut plurima aestimationis et venerationis argu- 
menta a militibus, parentibus, amicis atque a Sororibus Sancti Augustini, 
quibus commissa erat militum infirmorum cura, quotidie receperit. 

Itaque, assiduis renovatus curis, valetudine plane confirmata, Ioannes 
Baptista militum cohorti adscriptus est, quibus iam fuerat mandatum, ut 
in Hispaniam pugnaturi properarent. In his angustiis, templum ingressus, 
moestus preces omnipotenti Deo fudit, et, cum diu ibi moratus esset, 
sero ad legionem pervenit atque veluti transfuga habitus. Sed, interce- 
dentibus aliis pro eo, nullo comperto voluntariae desertionis signo, profi- 
ciscendi venia data est. Et revera se dedit in viam, sed ad Deiparam 
Virginem fidenti animo confugit, ne in tam adverso casu desereretur. 

Deprecanti auxilium praebuit misericordiae Mater; nam post multum 
itineris, sudore madescens et viribus effractus, Ioannes Baptista substitit 
et ex improviso quidam ignotus iuvenis obvius ei fuit, ducem se offerens 
in peragendo itinere. Quo factum est, ut per agros, per montes, per occulta 
loca, ambo ad vicum vulgo les Noés pervenerint, ubi ignotus adolescens 
quibusdam coniugibus,socium tradidit, cuius ab oculis illico se subduxit. 

Sensit Ioannes Baptista prodigium indubium evenisse, prospiciente 
Deo. Non multo post, benignissime a praefecto vici exceptus, matrifamilias, 
viduae pietate et caritate insigni; cui nomen Claudia Fayot, commissus 
fuit, apud quam vitam tutus ab inquisitionis periculis per diuturna tem- 
pora transegit. 

Huiusce optimae viduae sollicitudinibus, cupiens Ioannes Baptista tri- 

butum sui grati animi quodammodo solvere, se uti magistrum syndico 
praebuit ad pueros erndiendos. Quod summo gaudio approbatum fuit et 
absque mora Dei Servus pueros vici instituere coepit tanto amore et patien- 
tia, ut sibi totius populi aestimationem gratumque animum cito concilia- 
verit. Morum candorem, modestiam pietatemque iuvenis, veluti prodigium 
novum, mirabatur optima vidua Fayot et plurimi ex paroeciis finitimis 
affluebant, ut tantum virum agnoscerent atque una simul orarent. Ani- 
madverterant oppidani, sibi a Deo commissum fuisse ingens pretiosumque 
thesaurum; quare, ut Ioannem a militum inquisitione defenderent, quoties- 
cumque eorum incursionem timebant, concivibus super pagi eminentia 
loca in excubias constitutis, mandabant, ut a longe, signo dato, satelli- 
tum praesentiam nuntiarent. 

Huius tempestatis turbidas vices Ioannes Baptista posthac in mentem 
revocare suescebat; verum in se valde laetabatur, constanti mente tenens 
fraternum incolarum amorem, qui per ea squalentia tempora sibi tutum 
praebuerant asylum. Ideoque numquam sui animi sensus pro religiosissima 
vidua Fayot sensit deficere; immo in sacerdotalis ministerii initio, quotan- 
nis illi epistolam mittere solebat, in qua adoptivae matri ardentissima 
felicitatis vota auspicabantur. 

Propitiora tempora in mente Iloannes volutans, preces assiduas Deo 
fundebat ut sibi domum paternam repetere permitteret et studiorum inter- 
missum curriculum tandem resumere daret. Accessit tandem a Deo con- 
stituta dies et Ioannes Baptista, certior factus fratrem in sui locum fuisse 
ad castra vocatum, ad vicum Ecully, laetantibus insimul atque dolentibus 
incolis pagi les Noés, reversus est, ac, omni expers anxietate, rursus lit- 
terarum studiis operam dedit. 

Anno millesimo octingentesimo duodecimo, a pientissimo parocho Balley, 
quem semper ardenti prosequebatur amore, missus fuit ad Seminarium, 
cui nomen de Verriéres, ut philosophicae disciplinae incumberet, cuius 
magistrum gallice audire coactus est; latine enim non satis sciebat. Cum, 
insequenti anno, sacrae Theologiae studio vacandum sibi esset, apud paro- 
chum, feriarum tempore moratus, theologalis scientiae elementa est aggres- 
sus, humilitatis spiritu et verae poenitentiae signis, omnem adhibens curam, 
ut bonus fidusque operarius in vinea Domini succresceret; nam in animo 
immotum sibi erat, sacerdotis missionem, utpote arduam, mentem sane 
requirere scientia ditatam ut gravibus ministerii sacri officiis sit satis. 

Ea tempestate, beati Ioannis Baptistae proba et veneranda mater 
praemium pietatis suae est in caelis assecuta, eiusque obitus vulnus acer- 
bissimum in filii pectus intulit; attamen, tranquillo animo, in divinae 
voluntatis consilio Ioannes recubuit 

Duos fere post annos, duce semper et magistro sapientissimo parocho 
Balley, ad sacrae Theologiae periculum obeundum satis paratus, magnum 
Lugdunense Seminarium ingressus est. Verum Deus Famulum suum cru- 
cis sigillo signavit; etenim, cum hic ante examinantium coetum consedit, 
tanto timore fuit arreptus, ut incongruas responsiones dederit, ideoque 
dimissus fuerit. Parochus, qui, huius infausti exitus sese quodammodo 
auctorem existimabat, adeo egit, ut Loannes novum periculum obiret; quo 
expleto, insignis pietate clericus exceptus est ad Sancti Irenaei Seminarium, 
ubi, non multo post, in ecclesia cathedrali Gratianopolitana, anno aeta- 
tis suae vigesimo nono, sacrum presbyteratus Ordinem, non tantum doctri- 
nae titulo, quantum modestiae et sanctimoniae signis, recepit. Vixdum 
sacerdotali ministerio est initiatus, tanto exarsit caritatis zelo, ut maiore 
doctrina praestantes iure meritoque coniectaverint illum pro Dei gloria 
animarumque salute nobilissima facinora esse gesturum. Tunc amantissi- 
mus parochus vici Ecully, administratorem dioceseos, sacerdotem Cour- 
bon, enixe rogavit, ut sibi, tamquam vicarium, Ioannem Baptistam Ma- 
riam consociaret; quod absque ulla difficultate obtinuit: nam haud inscius 
moderator erat de alacritate et diligentia Servi Dei in sacris obeundis 
officiis. Hic itaque apud omnes societatis ordines quam citissime sibi illam 
aestimationem comparavit, quae, prae omnibus, exstat sacerdotibus decori. 
Princeps in fiducia danda ipsemet magister; atque una simul vitam auste- 
ram et sanctam, veluti in claustro, ambo duxere, non cibo, sed ieiunio 
viventes, uti olim Sanctus Benedictus et Sanctus Romanus. 

Tanta parochi et vicarii austeritate oppidani moti, legatum ad mode- 
ratorem dioeceseos miserunt, decretum invocantes, quo ambo ad minus 
rigidam vitae rationem reducerentur. 

Apostolico exardescens zelo, intuetur Ioannes vastum prae se aperiri 
campum, in quo uberrimi caritatis fructus colligi possint, et alacrem dat 
operam in moderandis poenitentium conscientiis, maximam diei partem 
traducens in confessionibus excipiendis. Quare frequens poenitentium mul- 
titudo, integritate Dei viri allectorum, sacrum Tribunal veluti obsidione 
cireumdabat; et plurimi exstiterunt, qui, per diuturnos annos divina Sacra- 
menta respuentes atque licentiosam ducentes vitam, ad bonam frugem, 
moderatore Ioanne Baptista, reversi sunt. 

Interim solers parochus Balley, consumptus laboribus, vigiliis, crucia- 
tibusque, quos terroris tempore fuerat passus, refertus meritis, fidenti 
animo, horam exspectabat qua iustitiae corona decoraretur, et affirmabat 
se maximo gaudio animam exhalaturum, cum iam catholici cultus restau- 
rationem et Ecclesiae Dei triumphum conspexisset. 

Post tanti viri obitum, incolae vici Eeully wna voce asseverant, vica- 

rium loannem Baptistam, quem ad sui imaginem parochus effinxerat, in 
mortui locum constitui, absque mora, pastorem. At incolarum precibus 
Ioannis modestia restitit, qui affirmabat se non esse idoneum ad illud 
pergrave munus suscipiendum, quod suas vires longe excedere videbatur. 

Omni posthabita recusationis causa ex moderatorum parte, duos post 
menses, sacerdos Vianney renuntiatus fuit parochus, sed in vicum Ars 
est missus, in cuius paroecia multa mala erant radicitus evellenda. Sacer- 
dos Courbon, illum ad officium parochi renuntians, hisce verbis est allo- 
cutus: « Illico perge, Ioannes; expers Dei amore vicus ille exstat; tu illuc 
« Dei caritatem pro certo adduces ». Hane coniecturam non fefellit eventus. 
Vix enim Famulus Dei in pago consedit et munus parochi suscepit, se 
pro viribus dedit ad multa zizania exstirpanda. 

Pagus Ars, cuius incolae fere omnes rei rusticae erant addicti, virtutis 
nomen revera ignorabat; templum Dei prope desertum squalebat; confertis- 
sima multitudine opplebantur cauponae, praesertim diebus dominicis, qui 
et manuum opere profanabantur; iuventus ludis, choreis et voluptatibus 
indulgebat; undique iniqui perditique mores. In tanta animorum pravitate 
novi parochi mens vehementer commota est; verum is animum non despon- 
dit. Negotii arduitatem meditatus, existimavit, nihil aliud sibi agendum, 
nisi preces, gemitus ac suspiria ad Deum effundere, a divina misericordia 
efflagitans, ut filios, sibi commissos, ad bonam frugem reduceret. Crebris 
precibus auxilium verbi consociavit, quod summa eloquentiae vi auditori- 
bus nunciabat, usus illo concionandi genere, quod vulgo «sermo pedestris » 
appellatur. Quare in viis, in campis, inter domesticos parietes, ad infir- 
morum lectulos, quacumque occasione arrepta, hoc praedicationis genus 
adhibuit, quo innumeras animas Deo lucrifecit. Rite compererat, se num- 
quam oppidanis aliquid boni redditurum, nisi prius, eos diligendo, ab illis 
quoque diligeretur. Sublime pastoris munus maximopere sentiens, in suum 
gregem aequalia aestimationis et devotionis signa praebuit; suavi comitate 
pueris obvius occwrrit; eorum animos extemplo sibi captavit atque tenellas 
mentes doctrinae christianae pabulo aluit. 

Arcessitus properabat illico; saepe vero non arcessitum domos ingre- 
dientem intuebantur incolae vici, notitias de familiis requirentem et, transi- 
tione quadam ingeniose parata, de rebus divinis verba dicentem, omnibus 
attente devoteque audientibus. 

Quo melius sancti Viri zelus polleret, divina Providentia, exinde ab 
eius parochialis ministerii initio, ingens suppeditaverat auxilium ex parte 
pientissimae mulieris, cui nomen Comitissa de Ars, quae, etsi divitiis mul- 
toque auro affluens, tamen temperatam ducebat vitam inter altioris per- 
fectionis exercitia, non aliter vivens ac in claustro. Huiusce excellentissi- 

mae feminae domus refugium pauperum atque nosocoumium evaserat, ubi 
oppidani non solum cibo, sed divini verbi alimento reficiebantur. 

Princeps parochi virtutes Comitissa est admirata et sensit paroeciae 
de Ars inaestimabile donum a caelo fuisse datum. Quare larga caritatis 
subsidia parocho remittere suescebat, ut inceptum reformationis opus ad 
exitum feliciter perduceret. Et revera nihil aliud sancti Viri cordi potius 
erat, quam languescentem, immo demortuam paroeciam renovare, eamque 
veluti centrum pietatis instituere. Tribus itaque subsidiis, hominum peri- 
tiorum exemplo fretus, est usus ad sopitam fidem excitandam. Primum 
ex his constituit in pietate et obsequio erga Ssmum Sacramentum; ideo- 
que omnem adhibuit curam, ut perpetua adoratio instauraretur, cui cito 
adfuerunt non solum laudata Comitissa aliaeque devotae mulieres, sed 
etiam agricolae, qui, instrumentis laboris ad fores templi depositis, vespere 
accurrebant, Eucharisticum Tabernaculum, flexis genibus, adoraturi. Sic 
de die in diem succrescebat ovium numerus, et templum, prius deser- 
tum et squalens, sensim frequens et assidua fidelium sedes evasit, qui, in 
pietatis exercitiis a parocho institutis, dulcissimam laboribus requiem 
inveniebant ac solamen. 

Aliud sanctificationis subsidium in hoe erat, ut incolas ad frequentio- 
rem usum Sacramentorum adduceret; pauci enim, solemnibus diebus tan- 
tum, ad Eucharisticam mensam accedebant, et prorsus ignorabant, divinam 
Eucharistiam vitae christianae fundamentum esse omniumque prodigio- 
rum fidei secretum, in quo patuit Apostolorum fides, Martyrum constautia, 
Virginum castitas. Verbis exprimi nequeunt eius tenerrimae invitationes ad 
Sacramentum amoris, ut omnes divinae caritatis igne succenderet; quo 
usus subsidio, plurimos ad perfectionem adduxit. 

Tandem censuit, ad alendam pietatem, aliquod sodalitium esse insti- 
tuendum: pro viris unum, pro feminis alterum. Duasque revera Sodalitates 
instauravit, videlicet a Sanctissimo Sacramento et a Sacratissimo Rosario, 
quibus addidit in posterum Confraternitatem Sacri Cordis. lesu, Archicon- 
fraternitatem Beatissimae Virginis a Victoriis nuncupatam et Sodalitium 
Deiparae sine labe conceptae. Neque heic destitit animi alacritas; nam pro 
erudiendis puellis scholam aperuit, quae postea in hospitium pauperum 
puellarum conversa est, adscito nomine La Providence. Partim collaticia 
pecunia, partim aere suo, hospitium hoc erexit, puellarum curam commit- 
tens Sororibus a Sancto Ioseph. 

Tribus hisce usus subsidiis, Beatus Ioannes Baptista Maria, patientia, 
caritate et zelo effecit, ut brevi alia evaserit paroecia; siquidem vitiorum 
loco, virtus; frequentes in templo cives; qui choreis agitandis maxima 
indulserant voluptate, illico ad modestiorem vitae methodum se retraxe- 

runt; qui diem festum profanare fuerant soliti, a servili opere manum 
abstinuerunt; qui lingua sacrilege usi erant, blasphemias in Deum atque 
in Sanctos eructantes, digna in caelum cantica extollere coeperunt. Item 
dicendum de cauponiis tabernis, quarum tres sponte occlusae, quarta 
rogatu parochi, qui tamen indemnem praestitit cauponem. 

Itaque, moribus compositis, admiratione et exemplo paroecia excelluit, 
et frequentes advenae eam esse, praesertim diebus dominicis et festis, veram 
felicitatis aedem, laeto animo testabantur. Quamobrem, parochi Ioan- 
nis Baptistae Vianney sanctimoniae fama in finitima oppida diffusa est; 
hinc complures in vicum Ars conveniebant, consilia quaerendi causa et 
animos pio sacerdoti patefaciendi; omnes autem domos suas repetebant 
laeti, quippe qui in eo consiliarium in dubiis, consolatorem in cruciatibus, 
medicum in aegritudine invenerant, atque una voce dicebant vicum Ars, 
olim plane desertum, in christianam oasim mutatum fuisse sub parochi 
vigilantis sanctique ductu. Hac tempestate ortum inde habuit admirabilis 
et constans peregrinatio hominum, cuius numerus, postremo vitae Beati_ 
tempore, octoginta circiter convenientium millia attigit. 

Honore et cultu aedi paroeciali restitutis, alio dilatata est sancti viri 
caritas, qui pluribus in locis missiones fundavit, felici successu semper et 
ingenti animarum proventu. Ad has instituendas nulli pepercit studio, et 
si quae res aureae vel argenteae sibi dono datae fuissent, eas illico in mis- 
siones sublevandas atque in alia caritatis opera impendebat, praesertim 
pro pauperibus, ad quos erigendos dentes quoque suos ac sacerdotalem 
tunicam vendidit. 

Vix orbis puellis refugii domum aperuerat, cum ex improviso extraor- 
dinarii rumores nocturnam parochi quietem et presbyterii silentium tur- 
bare coeperunt. Et vir sanctus enarrat eos, perdurante nocte, tempestatis 
ictibus comparari potuisse, non ab ulla humana causa, sed a diabolico spi- 
ritu promanantes, qui eum diu vexabat et innumeris modis torquebat. 
Per triginta quinque fere annos perstitit tam terribilis cruciatus Satanae, 
quem Dei Servus solummodo signo crucis et divino verbo fugabat. Nec 
una tantum haec turbationis causa; adde hominum nefariorum contradi- 
ctiones, minas et censuras, etiam ex parte sacerdotum, illum praepostero 
zelo exprobrantium. Qua furente vexatus pugna, tranquillo ac hilari animo 
cunctas sustinuit perpessiones, et quo istae augescebant, eo patientior 
fiebat Ioannes, quo frequentior dolor, eo mirabilior abnegationis vis. 

Succrescente in dies admirantium multitudine, plurimi accedebant, qui 
eum deridere ac offendere minime erubescebant; verum, Servi Dei hilarem 
vultum animique tranquillitatem intuentes atque explorantes, illico fiebant 
amici. Sacerdotes ipsi, qui multos per annos ei contradixerant, recognitum 

errorem abnuentes, illimitatam atque perseverantem fidem tanto viro exhi- 
buerunt, clare demonstrantes, hance esse victoriam ad humilitatem solum- 
modo spectantem. 

Quo liberius apostolus in latiore campo spatiaretur, destinatus fuit 
in paroecia vulgo nuncupata Salles-les-Beaujalais. Accepto nuntio, oppi- 
dani pro viribus praesto fuerunt, ne amantissimo parocho orbarentur. At 
ille, iussui parens moderatorum, divinae voluntati adquiescens, illico profi- 
ciscitur. Cum vero ad flumen Saonam pervenisset, traiicere prohibitus est, 
nam mirum in modum ab alveo suo flumen undas in terram proiecerat, 
et vehementissimi venti undique efflabant; igitur ad pristinam sedem reverti 
coactus est; quumque moderatores censuissent, hoc divinae voluntatis 
manifestum esse signum, ne parochus vicum Ars relinqueret, eum incolis 
reddiderunt, a quibus summo animorum gaudio rursus exceptus est. 

Per quadraginta fere annos in hoc parochi munere consedit [oannes 
Baptista, quem Deus, viventem adhuc, suis charismatibus locupletavit. 
Et revera occulta cordium, in confessionibus excipiendis, cognovit; mor- 
tem cuiusdam absentis mulieris praevidit; plurimos morbis laborantes 
sanavit; multaque praesagivit, quae eventu non caruerunt. 

Cum annum septuagesimum aetatis suae excessisset, debilitate quadam 
corporis laborare coepit et sensit se ad suprema vocari. Quare, oppidanis 
quodam die, vespertina hora, in templum arcessitis, sui obitus diem prae- 
nuntiavit, gratias ex corde agens de admirabili subsidio ab ipsis pastorali 
suo ministerio per diuturnos annos praestito. Praedictio confirmata est 
eventu; etenim, post quattuor morbi dies, Sacramentis receptis, insigni 
fidei et pietatis sensu, coram innumeris sacerdotibus, qui, Dei consilio, 
a longinquis etiam dioecesibus ad infirmum invisendum accurrerant, die 
quarta mensis augusti, glorioso Patriarchae Sancto Dominico sacro, anno 
millesimo octingentesimo quinquagesimo nono, Servus Dei Ioannes Bapti- 
sta Maria Vianney praesentem cum aeterna vitam placide commutavit. 

In presbyterii inferiori aula cadavere exposito, undique illud visendi 
causa concursum est, omnesque, certatim, aliquid auferebant ex iis, quae 
ad defunctum utcumque pertinuerant. 

Vix finitimis paroeciis per lugubre campani aeris signum datum est 
et per publicas Galliae ephemerides innotuit Dei Servi obitus, novus 
et maior undique concursus est factus, quo confirmatum fuit, famam 
Dei Famuli sanctimoniae iam per plurimas orbis terrarum partes pera- 
gravisse. 

Absolutis exsequiis, quibus praefuit Episcopus Bellicensis et in defuncti 
parochi laudem commoventissimam habuit orationem, coram trecenis 
presbyteris et mira frequentia populi undique confluxi, cadaver trasla- 

tum fuit ad sacellum Sancto Ioanni Baptistae sacrum, ibique in medio 
templo sepultum. 

Mors Dei Famuli haud impediit, quin sanctitatis opinio creverit et 
ubique gentium viguerit, innumeris miraculis confirmata, uti ex nonnullis, 
quae breviter innuimus, constat. 

Puer, paralysi ac multis crisibus affectus itemque voce destitutus, inter 
novendialem precem ab eius matre Dei Servo adhibitam, perfecte conva- 
luit et, ob tantum prodigium, pueri pater religiosissimus evasit. 

Puella novennis, anchylosi in altero e brachiis cruciata, adhibita ipsi 
brachio corrigea solearum Famuli Dei, septimo die novendialium precum, 
integram valetudinem recuperavit. 

Catharina Bresson, undecimo aetatis annv, vomitibus, cordis ac ner- 
vorum dolore, lapsus causa, tentari coepta, vigesimo autem sexto gravis- 
sima intestinorum obstructione, post tredecim menses intolerabilium per- 
pessionum, deglutita particula lapidis e sepulcro Servi Dei, extemplo per- 
fecteque convaluit. 

Ob haec et alia huiusmodi caelestia prodigia, intercedente Ioanne Ba- 
ptista Vianney obtenta, eius Beatificationis et Canonizationis Causa apud 
Sacrorum Rituum Congregationem suscepta fuit et sanctae memoriae 
Pius Papa 1X, Praedecessor Noster, die tertia octobris, anno millesimo 
octingentesimo septuagesimo secundo, introductionem huius causae propria 
manu signavit. Rite expensis singulis probationibus ex processibus Ordina- 
riis et Apostolicis, rec. me. Leo Papa XIII, Praedecessor quoque Noster, 
die vigesima sexta iulii, anno millesimo octingentesimo nonagesimo sexto, 
solemniter pronunciavit decretum, quo sanxit, Ven. Dei Famulum I[oan- 
nem Baptistam Mariam Vianney heroicis enituisse virtutibus. Die autem 
vigesima prima ianuarii, anno millesimo nongentesimo secundo, habita est 
Congregatio antepraeparatoria super miraculis, de quibus in duabus aliis 
disceptationibus actum est, donec, lato suffragio a singulis officialibus et 
Patribus Consultoribus, sanctae memoriae Pius Papa X, Antecessor Noster, 
die decima septima aprilis, anno millesimo nongentesimo quarto, solem- 
niter decrevit: Tuto procedi posse ad recensendum Dei Famulum inter 
Beatos caelites. Insequenti anno, scilicet millesimo nongentesimo quinto, 
die octava ianuarii, Beatificationis solemnia, Bellicensium et Francorum 
omnium votis impletis, in Vaticano Templo celebrata fuere. 

Novem post annos, novis ab omnipotente Deo prodigiis patratis, opitu- 
lante semper Beato viro Ioanne Baptista Maria Vianney, die decima tertia 
maii, anno millesimo nongentesimo decimo quarto, Causae reassumptio Apo- 
stolica auctoritate decreta est. Duo inde prodigia Sacrorum Rituum Congre- 
gationi prolata sunt ab Apostolica Sede approbanda. Respicit primum quam- 

dam Antoniam Burricant ex oppido vulgo Saint-Fourgeuz, Bellicensis dioe- 
cesis. Mulier ista parentes habuerat optima fruentes valetudine. Decimum 
septimum aetatis annum agens, ingressa est Congregationem Sororum a 
Sancto Carolo, in civitate Lugdunensi, et decem post annos professionem 
emisit, accepto nomine Sororis a Sancto Eugenio. In variis Congregativ- 
nis domos missa, tandem sistit in domo, cui nomen Ronno, culinae prae- 
sertim addicta. Hic, anno millesimo nongentesimo quinto, varicibus in 
laevo crure laborare coepit. Cito ad medici ministerium confugit, at adhi- 
bita remedia ad morbum sanandum imparia fuerunt. Quem, in dies ingra- 
vescentem, medicus, sententia sua, insanabilem declaravit. Itaque, medi- 
cinae artis subsidia frustra experta, aegrota patrocinium Beati Ioannis 
Baptistae iteratis precibus expostulavit, atque ad eius sepulcrum, duabus 
comitantibus Sororibus, peregrinata est. In scamno posita super Beati 
Viri sepulcrum, per integram fere horam preces Deo effudit, firmissima 
concepta spe, sese, Beati ope, valetudinem recuperaturam. Et ita evenit. 
Dolores, molestiae, incommoda subito evanuerunt et aegrota surrexit per- 
fecte sanata ab ulcere varicoso in laevo crure. Ex eo die, muneribus suis 
libere fungi valuit. 

Obtigit alterum miraculum cuidam Mecthildi Rougeol, ex oppido vulgo 
Villers—la Faye, in Gallia, quae, inde ab infantia, tenui usa est valetu- 
dine et praecipue organis respirationis laboravit. Mense ianuario, anno 
millesimo nongentesimo sexto, influentiali morbo correpta, paulatim vocem 
evanescere sensit, quam, quattuor post annos, nondum recuperaverat. 

Medicae artis remediis frustra adhibitis, aegrota peregrinata est ad 
Sanctuaria vulgo Lourdes et de Ars. In hac secunda peregrinatione, ducta 
est ad Basilicam, ubi exstant exuviae Beati Ioannis Baptistae Mariae Vian- 
ney, ibique diu oravit. Accepto tandem libro, ubi sacri cantus continentur 
in peregrinationibus recitandi, maxima cum laetitia subito sensit vocem 
ex gutture suo clarissimam promanare. Et revera sanata erat. 

His de miraculis, triplici iuxta morem disceptatione habita, Nos tan- 
dem, die prima mensis novembris, anni millesimi nongentesimi vigesimi 
quarti, solemniter ediximus: « Constare de duobus propositis miraculis, 
« scilicet, de primo: Iustantaneae perfectaeque sanationis Antoniae Burri- 
«eant ab uleere varicoso in laevo crure, ac de secundo: Instantaneae 
« perfectaeque sanationis Mecthildis Rougeol a laryngite chronica tuber- 
« culari, cum omnimoda vocis amissione ». 

Kodem vero anno, die vigesima octava mensis decembris, qua sancto- 
rum Imocentium memoria recolitur, solemniter pronunciavimus: « Tuto 
« procedi posse ad solemnem Beati Ioannis Baptistae Mariae Vianney 
« Canonizationem ». 

Deinde, Praedecessorum Nostrorum exemplis inhaerentes, die trigesima 
mensis martii huius Anni Sacri, dilectos filios Nostros S. R. E. Cardina- 
les in secretum Consistorium collegimus, in quo venerabilis frater Anto- 
nius Vico, Sacrorum Rituum Congregationi Praefectus et Canonizationi 
huic procurandae Praepositus, Beati Viri gesta singillatim et perspicue 
exposuit, Magnoque omnes studio incendit, ut illius memoria summis 
honoribus consecraretur. 

Paulo post, nempe die secunda mensis aprilis proxime elapsi, publicum 
Consistorium habitum fuit, in quo dilectus filius Albertus Guidi, Nostrae 
Consistoralis Aulae advocatus, Causam peroravit. 

Interea curavimus ut, missis, de mandato Nostro, litteris, catholici 
orbis Episcopi de tanta solemnitate commonerentur, quo, si facultas esset, 
sententiam et ipsi prolaturi, Nobis adessent. Ex quibus quum non modo 
ex vicinioribus, sed etiam ex dissitis regionibus non pauci in Urbem con- 
venissent, ipsi, Causa mature cognita, tum ex illis, quae eo usque gesta 
fuerant, praesertim in publico Consistorio, tum ex actis Sacrorum Rituum 
Congregationis, quorum exemplar singulis traditum est, in Consistorio semi- 
publico, die vigesima secunda mensis aprilis habito, in eamdem, qua Patres 
Cardinales, sententiam iverunt. Cuius rei publica instrumenta a dilectis 
filiis Sedis Apostolicae Notariis confecta, in tabularium Sacrorum Rituum 
Congregationis relata sunt. 

Huic vero solemni Canonizationi celebrandae praefiximus diem trige- 
simam primam mensis maii, atque interea fideles sumus vehementer cohor- 
tati, ut ferventes ingeminarent preces, in iis praesertim sacris aedibus, in 
quibus publica Ssmi Sacramenti indicta esset adoratio, ut et ipsi uber- 
rimum fructum possent ex tanta solemnitate percipere, et Nobis in illa 
absolvenda Spiritus Paraclitus benignus adesset. 

Quum ergo faustissima illa dies advenerit, omnes, quum saecularis, tum 
regularis cleri ordines, omnes Curiae Romanae Praesules et Officiales, 
omnes denique, qui in Urbe aderant, Cardinales, Patriarchae, Primates, 
Archiepiseopi et Abbates in Vaticanam Basilicam, magnifice exornatam, 
eonvenerunt; Nosque, iis omnibus solemni supplicatione praeeuntibus, 
eandem Basilicam ingressi sumus. Tune venerabilis frater Antonius Car- 
dinalis Vico, perorante dilecto filio Augusto Milani, Nostrae Consistorialis 
Aulae advocato, vota Nobis et preces detulit sacrorum Antistitum, ut 
Beatum Ioannem Baptistam Mariam Vianney, una cum Beato loanne 
Eudes, in Sanctorum numerum referremus. Quod, quum iterum ac tertio, 
opportunis iuxta morem interpositis precibus, idem Cardinalis per praedi- 
ctum Advocatum Consistorialem a Nobis postulasset, Nos, implorato 
prius ferventer Paracliti Spiritus lumine, invocato deinceps Beatae Mariae 

Virginis, caelestium Spirituum ac Sanctorum omnium auxilio, tandem, 
«ad honorem Sanctae et Individuae Trinitatis, ad catholicae fidei incre- 
«mentum et decus, auctoritate Domini Nostri Iesu Christi, Sanctorum 
« Apostolorum Petri et Pauli ac Nostra, matura deliberatione, et Venera- 
«bilium Fratrum Nostrorum Sanctae Romanae Ecclesiae Cardinalium, 
« Patriarcharum, Archiepiscoporum et Episcoporum consilio, Beatum Ioan- 
«nem Baptistam Mariam Vianney parochum vici Ars, Sanctum esse et 
«in Sanctorum catalogo adscribi» decrevimus. Cui eodem decreto copu- 
lavimus Beatum Ioannem Eudes, ipsum quoque virtutibus et gloria mira- 
culorum insignem. Mandavimus etiam memoriam Sancti Ioannis Baptistae 
Mariae Vianney die nona mensis augusti quotannis celebrandam et in 
Martyrologium Romanum referendam. 

Gratiis deinde omnipotenti Deo actis, ad aram accessimus incruentum 
Sacrificium oblaturi, et, post Evangelii lectionem, clerum ac populum 
homilia allocuti sumus atque hortati, ut omnes, fidei pleni et caritate, 
novensiles Sanctos sibi et Ecclesiae universae propitios habere mereren- 
tur. Denique Apostolicam Benedictionem et plenariam indulgentiam imper- 
titi sumus, atque hasce Decretales sub plumbo Litteras expediri manda- 
vimus. 

Nunc igitur, o Christi fideles, oculos vestros in novensiles Sanctos con- 
vertite eorumque exemplis roborati, magnopere laetamini. Supercrescat 
fides vestra, abundet caritas wniuscuiusque vestrum in invicem;! omnes 
unanimes, compatientes, fraternitatis amatores, misericordes, modesti, hu- 
miles. 

In primis autem laetentur rerum sacrarum cultores, quibus duos in 
sacerdotio fratres hoc solemni propitiationis anno in Sanctorum numero 
relatos celebrare conceditur. Praesertim vero sanctum Ioannem Baptistam 
Mariam Vianney imitentur sacerdotes illi, qui parochiali munere fungun- 
tur. Isti, enim, in novensili Sancto praeclarum habent exemplum pientis- 
simi ac zelantissimi animarum Pastoris, qui, mira diligentia, prudentia et 
caritate, parochiale officium exercuit. 

Omnes denique omnipotentem Deum ex corde precemur, ut semper 
in Ecclesia suos suscitet sacerdotes, qui, ut olim Sanctus [oannes Baptista 
Maria Vianney, vere sint lucernae ardentes, ex quibus virtutum omnium 
lumen in christianum populum effundatur. 

Omnibus itaque, quae inspicienda erant, perpensis, omnia et singula 
praemissa, certa scientia et Apostolicae potestatis plenitudine confirmamus, 

roboramus, atque iterum statuimus, decernimus, wniversaeque Catholicae 
Ecclesiae denunciamus, mandantes ut harum Litterarum transumptis, 
etiam impressis, manu tamen alicuius Notarii publici subscriptis, et sigillo 
viri in ecclesiastica dignitate constituti munitis, eadem prorsus fides habea- 
tur, quae hisce Nostris Litteris haberetur, si exhibitae vel ostensae forent. 

Nemini ergo liceat has Litteras Nostras definitionis, decreti, mandati, 
relaxationis ac voluntatis infringere vel eis contraire. 

Si quis autem, ausu temerario, hoc attentare praesumpserit, indigna- 
tionem omnipotentis Dei et Sanctorum Petri et Pauli Apostolorum Eius 
se noverit incursurum. 

Datum Romae apud Sanctum Petrum, anno Domini millesimo nongen- 
tesimo vigesimo quinto, die trigesima prima mensis maii, Pontificatus 
Nostri quarto. 


8 Ego PIUS, Catholicae Ecclesiae Episcopus. 


Ego CaretTanus Episcopus Sabinensis Cardinalis De Lal. 

68 Ego Antontus Episcopus Portuensis et S. Rufinae Cardinalis Vico. 

Ego Ianvaktus Episcopus Albanensis Cardinalis GRANITO PIGNATELLI 
DI BELMONTE. 

Ego Episcopus Veliternus Cardinalis 

§& Ego Ioannes Episcopus Tusculanus Cardinalis CAGLIERO. 


Ego Iosepa tituli SS. Ioannis et Pauli Presbyter CardinaJis FRANcIcA- 
NAVA DI BONTIFE. 

68 Ego RAPHAEL tituli S. Praxedis Presbyter Cardinalis MERRY DEL VAL. 

8 Ego DesIpERATus tituli S. Petri ad vincula Presbyter Cardinalis 
MERCIER. 

6 Ego Perrus tituli S. Laurentii in Lucina Presbyter Cardinalis Ga- 
SPARRI, a Secretis Status. 

§& Ego AnTontvs tituli SS. Marcellini et Petri, Presbyter Cardinalis MENDES 

§% Ego GULIELMUS tituli S. Crucis in Hierusalem Presbyter Cardinalis 
Van Rossum. 

Ego MIcHAEL tituli Eustachii Presbyter Cardinalis LEGA. 

8 Ego AIDANUs tituli S. Mariae in Porticu Presbyter Cardinalis GASQUET. 

§% Ego fr. ANDREAS tituli SS. Cosmae et Damiani Presbyter Cardinalis 
FriiHWIRTH, Maior Poenitentiarius. 

6% Ego RAPHAEL tituli 8S. Hieronymi Illyricorum Presbyter Cardinalis 
SCAPINELLI DI LEGUIGNO. 

6&8 Ego Vicrorivs AMADEUS tituli S. Priscae Presbyter Cardinalis Ra- 
NUZZI DE BIANCHI. 

8 Ego Donatus tituli 8. Silvestri in Capite Presbyter Cardinalis SBaR- 
RETTI. 

Ego A.oisius [osEPH tituli Ssthae Trinitatis in Monte Pincio Presby- 
ter Cardinalis MAURIN. 

6% Ego Franciscus tituli S. Marcelli Presbyter Cardinalis RAGONESI. 

6 Ego Dionystus tituli SS. Nerei et Achillei Presbyter Cardinalis Dovu- 
GHERTY. 

§& Ego Franciscus tituli S. Sabinae Presbyter Cardinalis VIDAL Y BaR- 
RAQUER. 

$8 Ego IoANNES tituli S. Mariae Transtyberim Presbyter Cardinalis Tacct. 

Ego IoANNES tituli S. Susannae Presbyter Cardinalis BoONzANO. 

§— Ego ALExtus tituli S. Mariae de Victoria Presbyter Cardinalis CHARosT. 


Ego CareTANUs Sanctae Agathae Protodiaconus Cardinalis BISLETI. 
68 Ego Lupovicus 8. Mariae in Via Lata Diaconus Cardinalis BILLor. 
$8 Ego Camituus 8. Mariae Scalaris Diaconus Cardinalis LAURENTI. 

$ Ego Iosepn S. Nicolai in Carcere Tulliano Diaconus Cardinalis Mort. 
§8 Ego Franciscus 8. Caesarii in Palatio Diaconus Cardinalis EHRLE. 
8 Ego Atorsrius 8. Georgii ad Velabrum Diaconus Cardinalis SINCERO. 
Ego Evaristus 8S. Adriani Diaconus Cardinalis Lucip1. 

8 Ego Auretius 8. Angeli in Foro Piscario Diaconus Cardinalis GALLI. 


O. Carp. CAGIANO he A. Carp. VICO 
8. R. B. Cancellarius. Ep. Portuen. et 8. Rufinae, S. R. C. Praefectus. 


Ioseph Wilpert. Decanus Coll. Proton. Avvstolicorum. 
Ioannes Zani-Caprelli, Protonotarius A postolicus. 


Loco Plumbi. 


Reg. in Came. vol. XXXI, n. 18. 


Acta, Vol. XVIL. n. 12. — 1-10-0925. 32 

II 


BEATUS IOANNES EUDES, MISSIONARIUS APOSTOLICUS ET INSTITUTOR CON- 
GREGATIONIS TESU ET MARIAE ATQUE ORDINIS DOMINAE NOSTRAE A 
CARITATE, SANCTORUM CONFESSORUM ALBO ADSCRIBITUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Hoe sacro anno, singulorum civitatumque perfectioni dicato, omni- 
potens et pientissimus Dominus nonnullos Servos Suos, etiam in terris, 
gloria extollere voluit et Ecclesiae militanti novos donare intercessores 
in nostris necessitatibus invocandos. 

Admiremur itaque Eius consilium quare hisce diebus ad suprema alta- 
rium fastigia sex Dei Famuli evecti sunt, pluresque Beati declarantur, 
aliqui post longum temporis spatium a terrestri discessu, alii vero qui 
recenter hance terram reliquerunt, ita ut huic gloriae largitioni non pauci 
adsint qui eos, dum erant in vita, cognoverunt, et eorum virtutes aesti- 
mare potuerunt. 

Vos, Christi fideles, in Urbe commorantes, vel ad hance alteram catho- 
licarum gentium patriam peregrinantes, suspicite gloriam horum Confesso- 
rum et Martyrum, qui aeternam salutem consequuti sunt per sublimium 
virtutum exercitium, iuxta proprium statum peractum, et laudate mira- 
bilia Dei, qui gloriatur in Sanctis suis et honorate Servos eius. Nosque 
laetamur ac bona erigimur spe fore ut grex Nobis commissus, patrocinio 
horum Sanctorum et Beatorum, gratias ad vitam aeternam consequendam 
obtineat et in praesentibus circumstantiis necessarias. Nunc autem, iuxta 
laudabilem Ecclesiae morem, Ioannis Eudes gesta proponimus, ut eorum 
memoria infirma corda ad imitationem provocet debilitatem nostram con- 
firmando atque exemplum eius mentes trepidantes reficiat et ad carita- 
tem et devotionem excitet. 

Anno millesimo sexcentesimo primo reparatae salutis, die decimaquarta 
mensis novembris, in pago vulgo Ri nuncupato, Sagiensis dioecesis, ortum 
habuit Ioannes Eudes e piis honestisque parentibus Isaac et Martha Cor- 
bin, qui, ut filium haberent, sacram peregrinationem susceperant ad san- 
ctuarium Nostrae Dominae de la Recouvrance votumque perfecerant 
eum Deo devovendi. Voti compotes natum puerum protinus lustralibus 
aquis regenerandum curarunt, indito ei nomine Loanni. Ilico, parentum 

pietatis exemplo, puer mirum in modum floruit, plurima documenta vir- 
tutum suis aequalibus praebens. 

Testes narrarunt, parentes maxima anxietate turbatos ob eius diutur- 
nam wabsentiam, illum adhuc puerascentem, invenisse ad posticam templi 
columnam in divina abreptum. Et similiter retulerunt, Ioannem, adhuc 
novennem, recepta alapa a quodam Desdigniéres, suo coaequali, in genua 
ante illum procubuisse alteramque praebuisse genam, Evangelii consilia 
sequutum. Reus, de hoc stupens, publice factum diffudit, quod omnium 
animos ingenti admiratione replevit. 

A primae aetatis flore, singulari obseyquio prosequutus est parentes, 
qui sacerdoti lacobo Blanette eum commiserunt ut rudimenta christianae 
catechesis edisceret. Cum autem multa virtutum exempla et praecocem 
orandi habitum exhibuisset, duodecim annos natus, Ioannes, die Penteco- 
stes anni millesimi sexcentesimi decimi tertii, ad sacram Synaxim accessit 
atque ineffabiles animi delicias expertus est cum primum divinae carnis 
alimento fuit satiatus. Ut huius caelestis panis, infirma pectora corrobo- 
rantis ac maturantis in iis virginitatis florem, frequentior sibi esset usus, 
contra concivium segnitiem, tantum semel per annum ad Eucharistiae 
Sacramentum accedentium, Ioannes veniam obtinuit, ut singulis mensibus 
divino cibo vesceretur. Quare pietas, fides, amor, tam huiusce salutaris ali- 
menti frequentiore usu, quam caelestium dulcedinum copia, quibus eum 
cumulare Deus non dedignabatur, mirum in modum enituerunt, adeo ut, 
nondum adolescens, Ioannes tali divinae caritatis ardore incensus, perpe- 
tuo castitatis voto se Deo obstrinxerit. 

Mense octobri anni millesimi sexcentesimi decimi quinti, vix grammati- 
cae elementa edoctus, in Cadomensi Collegio est exceptus, cuius erant 
Moderatores Patres e Societate Iesu: ubi ingenii praestantia, singularique 
cito emicuit pietate et, nomine « devoti» nuncupatus, velut exemplar 
propositus fuit condiscipulis, quorum numerus tercentum et ultra erat. 

Adolescentuli pietas praecipue in Deiparam est effusa, quam ipse Regi- 
nam, Patronam ac Sponsam dicebat, cuius in digito olim anulum posue- 
rat, foederis conventum subscribens et sanguine suo signans. Collegii Rector 
de singulari eius agendi ratione non tantum in litteris, verum potissimum 
in pietate, optimum testimonium praebuit. 

Feliciter absoluto philosophiae curriculo, parentes, licet pietate insignes, 
cupiebant Ioannem adolescentulam ducere divitiis virtutibusque pollen- 
tem, sperabantque se praevalituros consilio filioli, cui eeclesiasticum statum 
suscipere valde cordi erat. At eorum spes in irritum cecidit, quia Ioannes, 
voto castitatis iam adstrictus, absque mora matrimonium respuit; immo 
parentes in memoriam revocantes promissionem factam in sanctuario 

Nostrae Dominae de la Recouvrance ante filioli nativitatem, ipsi eum 
hortati sunt ut illam viam sequeretur, quam Dei consilium praesignaverat. 

Paternam domum repetens, anno millesimos excentesimo vigesimo, Ioan- 
nes tonsuram et minores Ordines a suo Episcopo Camus de Pontcarré 
accepit et, quo firmiori fulcimini inniteretur pro animi sustinendis viribus, 
quod domi haud facile sibi erat, rursus patrem adversum habens, rursus- 
que assentientem, consilia confessarii sequutus, Congregationem Ora- 
torii Parisiensis institutam a pientissimo Patre De Bérulle, non multo 
post inter 8. R. E. Cardinales adlecto, adivit. In adolescente clerico ille 
quam citissime agnovit unum ex iis, quos Providentia Dei ad collapsum 
sacerdotale ministerium instaurandum compellat. Clericus, nondum diaco- 
natus Ordine donatus, studiis alacri animo incubuit, quibus adeo profecit, 
ut sibi praedicationis munus concreditum fuerit, quod summa cum laude 
tractavit, quamvis nondum in sacris renuntiatus. 

Ab Evangelii praeconis officio uberrimi fructus in animarum salutem 
promanantes, Patris de Bérulle flagrantiorem in Ioannem amorem legiti- 
mum demonstrarunt, cui, absque invidiae umbreculis, omnes Congregatio- 
nis sodales sese consociarunt. 

Exeunte anno millesimo sexcentesimo vigesimo quinto, singulari animi 
ardore, Ioannes, viginti quatuor annos agens, sacerdotio auctus, primam 
Deo hostiam litavit et ab eodem Patre De Bérulle concessum est ut citius 
ipse in catholica vinea locupletiorem messem metiretur. 

Aliter autem Dei consilio statutum fuerat; nam novensilis sacerdos, 
iam molesto morbo laborans, ob asperum vitae genus susceptum, coactus 
est Parisiis discedere, ut in solitario loco, vulgo Aubervilliers, malefirmam 
valetudinem reficere valeret. Paullatim in solitudine convaluit et non multo 
post a suo moderatore arcessitus fuit ad praestantiores verbi Dei praeco- 
nes auscultandos. Domum in via vulgo 8S. Honorati positam reversus, 
Ioannes studio, pietati et apostolico ministerio operam dare coeperat, cum 
ex improviso a patre suo epistolam recepit nuntiantem in natali loco 
plurimas victimas pestem in diem vehementius dimetiri, ideoque filii carita- 
tem necessariam prorsus esse in tanto discrimine. Infausto nuntio recepto, 
habita praesidum venia, Ioannes absque mora properavit totumque se 
exhibuit concivibus asiatica lue perculsis. Una simul cum pientissimo sacer- 
dote, qui sibi hospitalitatem ardenti animo praebuerat, quam alii nega- 
verant, per plures menses adlaboravit, non modo corpora pestifero morbo 
infecta, verum etiam animos moerore cruciatos, summa cum caritate 
reficiens. 

Idem auxilium praestitit plurimis locis lnetico morbo etiam vexatis, 
nulli labori indulgens, omnes fere horas somno subducens, ut afflictis sola- 

tium praeberet, timentes corroboraret, cunctos hortando ad Mariae Virginis 
opem implorandam, quam praesentissimam Argentonii cives experti, a 
saevissimo flagello servati sunt. 

Anno millesimo sexcentesimo trigesimo primo, vehementiori impetu 
irruit asiatica lues in civitatem Cadomensem; omnium animos timor anxius 
angit cunctique fugitant ne in morbum incidant. Ioannes accurrit quo 
frequentiores degunt infecti morbo, huc illuc se confert Sacramentorum 
subsidia ministrans: et ne confratribus suis pestilentiae semen communicet, 
vespere, viribus fractus, degit in ligneo dolio, in quodam prato posito, cui 
nomen inditum est « pratum Sancti ». 

Brevi autem morbus Oratorii sedem quoque invasit et Ioannes in fra- 
trum auxilium se pro viribus dedit, pro nihilo vitam ducens, ac tantos 
perpessus labores in gravissimum incidit morbum ac in eo fuit ut supre- 
mum obiret diem. At filiarum a S. Teresia et monialium a 8S. Benedicto 
assiduis precibus, ieiuniisque pro illius valetudine peractis, sospes Ioannes 
evasit, novoque ardore apostolicum munus suscepit, intuens populum 
rudi ignorantia pravisque moribus fuisse imbutum ob Iansenisticae doctri- 
nae pericula, quae ne clerus quidem effugere potuerat. 

Diuturnis propterea assiduisque precibus sua studia fecundans, a Deo 
petiit ut pro salute animarum comparanda, erroribusque terendis doctus 
ac sollers missionarius fieret; hoc statim obtinuit, et eius alacritas in redu- 
cendo errantes ad bonam frugem, zelo Francisci Salesii et Vincentii Ferreri 
merito comparari potuit. Anno millesimo sexcentesimo trigesimo secundo 
eum sociis Oratorianis missiones in Normandia aggreditur uberrimosque 
fructus ex iis laeto animo colligit. Nemo Ioannem concionantem audire 
poterat, quin ad lacrimas moveretur, atque ex ambone descendentem con- 
fertissima hominum multitudo illum confessarium requirebat ut lucem men- 
tibus praestaret animisque solatium afferret: eius prudentia atque suavitas 
in sacro tribunali explebant quod in concionibus eloquentiae vi inceptum 
fuerat. 

Ita feliciter hisce primis missionibus peractis, duos post annos, quibus 
maiore alacritate studiis incubuit, plaudente Patre Condren, novo Congre- 
gationis Moderatore, ab Archiepiscopo Rothomagensi Ioanni commissum 
fuit, ut per totam Normandiam sacras missiones perageret, sociis sibi 
opportune adscitis. Quapropter inter divinae legis nuncios saeculi prodi- 
gium est habitus, non solum a Patre Olier, Societatis Sancti Sulpitii Insti- 
tutore, verum etiam a Galliarum Regina et a Revmo Domino Bossuet, 
viro doctrina praestantissimo. 

Quamvis plurimas iam enumeraret victorias in erroribus Calvinistarum 
atterendis, quorum nonnulli ad catholicae Ecclesiae sinum reducti fuere, 

attamen [oannes maximo affectus est dolore cum animadvertisset missio- 
num fructus minime diuturnos exstare, ex eo quod a supremis Moderatori- 
bus iuvenes obtineri minime possent Ecclesiae devovendi. Quare seusit 
nihil inceptum opus profuturum, nisi instituerentur Seminaria ad cleri 
bonum et incrementum; et experientia edoctus ad hoc iam non respon- 
dere Oratorianam Congregationem uti Fundator De Bérulle in votis 
habuerat, lumine a Deo implorato, tametsi aegro animo, ex eadem Con- 
gregatione egredi statuit. Hine inter confratres exortae sunt discordiae 
et haud facile fuit ad obedientiam revocare quosdam socios, qui, dum 
egressum Ioannis amare deflebant, eum tamen adversarium timebant. 
In tanto discrimine alacrem operam ipse Ioannes dedit ad concordiam 
referendam inter Oratorianos, at eins reconciliationis conatus nullum effe- 
ctum sortiti sunt. 

Egressus igitur ex Oratorii Congregatione, quinque cum sacerdotibus 
sociatus, ad vetustissimum sanctuarium Nostrae Dominae de la Déli- 
vrance nuncupatum se contulit, Iesum et Mariam enixe rogans, ut insti- 
tuendae Societatis anima, exemplum ac regula exstarent. Ad hoc opus 
assequendum, praesidem ac altorem habuit Episcopum Baiocensem; sed 
in hoc negotio plurimas, permittente Deo, afflictiones passus est, praesertim 
illam iniquam incusationem, qua arguebatur ingentem pecuniae summam 
ab Oratorio abripuisse pro sua instituenda Congregatione. Incusatio pror- 
sus falsa exstitit; cito enim compertum fuit, pecuniam partim a Ducissa 
de Aiguillon ei fuisse ministratam, partim autem a familia de Repichon 
solummodo promissam, hoc tantummodo consilio, ut novo operi praecipue 
consuleretur. 

Ita die vigesima quinta mensis martii anni millesimi sexcentesimi qua- 
dragesimi tertii, initium habuit Presbyterorum saecularium Societas, cui 
nomen inditum « Congregatio Iesu et Mariae», et illico in civitate Cado- 
mensi primum Seminarium apertum fuit, quod, insequenti anno, una cum 
praedicta Societate, rite Episcopus Baiocensis confirmavit. Complures 
autem Episcopi, qui animadverterant illud Seminarium, ex praescripto 
Concilii Tridentini erectum, cleri doctrinae ac pietati abunde consulere, 
nulla interposita mora, a Ioanne Eudes efflagitarunt, ut alia Seminaria 
suis in dioecesibus conderet. Ita, inter alia, erecta fuerunt in civitatibus 
vulgo Coutances, Lisieux, Rouen, Evreux, Rennes. 

In hisce multiplicandis fundationibus Ioannes magis exemplo, quam 
verbis in tironum animo spiritum pietatis, modestiae, paupertatis, zeli, 
ohedientiae et caritatis ingessit. Ad novas autem exarandas regulas lumen 
a Deo petiit, ut sibi patefieret quae principia, qui usus in dandis Consti- 
tutionibus essent adoptanda. 

Anno nillesimo sexcentesimo quadragesimo quinto, amicorum consilia 
sequutus, pro nova Congregutione nonnalla Statuta et Constitutionnm 
compendium latine redegit, in quibus, post definitivam formam, anno mul- 
lesimo sexcentesimo quinquagesimo quarto acceptam, perspicuus enitet 
sapientiae spiritus, consiliorum venustas, animorum ductus sanctimoniam 
versus. 

Duplicem in instituenda Congregatione sibi finem loannes proposuerat, 
primum nempe ut pietate insignes ac doctrina pollentes operarios Eccle- 
siae Dei, ac praesertim in sua natali provincia, suppeditaret, qui apostolico 
ministerio collapsos gallici cleri mores restituerent; alterum ut subsidio 
missionum et Sacramentorum usu intermortuam plebis fidem excitaret. 
Auxiliante Deo, utramque metam, nulli parcens curae in diuturno vitae 
curriculo, Ioannes contingere valuit, praesertim in missionum exercitio, 
quibus alacri animo cum suis incubuit, dum sibi dictitare solebat: « Me 
miserum, nisi evangelizavero gentes, nisi errantes ad Deum reduxero! ». 
Divini Magistri vestigia sequens, per civitates et oppida iter aggressus, 
ubique regnum Dei nuntiabat. Missiones missionibus succedebant, quin 
ipse diu concionatus viribus deficeret, quin eum audientes fastidirent. 
Templis turba confertis, eloquentiae vi, voce ac gestu cuncti in eum 
rapiebantur, veluti angelum e caelis missum audientes. 

Haud raro factum est ut festivis diebus apostolum audiendi causa, 
plura millia hominum in templo numerarentur; nec tempestatis rigor, 
nec itinerum difficultas ac defatigatio gentis ardorem coércebant, quae 
tantum ad Dei virum accedere cupiebat. Per integras fere hebdomadas 
perdurante concursu, tandem ad sacrum poenitentiae tribunal omnes 
adventabant et maximis pietatis signis Angelorum cibo reficiebantur. Nec 
minor in pueros sollicitudo, cuiuscumque status vel conditionis exstarent, 
quos christianae doctrinae rudimenta egregie edoctos, ad primam sacram 
Synaxim suseipiendam, maximo cum rigore et amore, Ioannes excipere 
satagebat, solemnes celebrando ritus, ut in parentum puerorumque mente 
constantem facti memoriam imprimeret. 

Inter innumeras missiones celebratas illam praecipue volumus memo- 
rare in loco vulgo A utun, anno millesimo sexcentesimo quadragesimo octavo 
habitam, maxima cum populi frequentia, ubi complures adolescentes, iam- 
diu constituta quadam societate sub titulo Valentins, turpi temulentia 
laborantes, carnisprivii tempore, per vias in furias rabiemque in Dei Fa- 
mulum ac sacras missiones ruebant. Animum suum non abiecit Ioannes, 
tantaque oris dulcedine et cordis caritate ad illos sermonem habuit, ut 
maleficae societatis duces subito patrata crimina respuerint, pollicentes 
sese pravae vitae rationi Satanaeque tentaminibus absque mora abrenun- 

tiaturos. Eodemque die, peregrinando, Ioannem sequuntur in locum suis 
sceleribus temeratum et, effusis lacrimis, Eucharistico cibo vescuntur 
ardentis pietatis signis, publicamque emendationem peragunt. 

Similiter, anno millesimo sexcentesimo sexagesimo, Parisiis ad S. Ger- 
mani vulgo des Prés, nullo timore arreptus Ioannes Annam Austriae 
Reginam coram populo alioquitur eique apertis verbis imperantium offi- 
cia in mentem revocat et in Dei nomine illam obsecrat, ut subditorum sor- 
tibus potissimum consulat eorumque cruciatus imminuat, ac tandem de- 
misse precatur ut ipsa in Regis animum erga Ecclesiam ac Religionem 
officiorum sensus iniiciat, cum de aeterna salute peragatur. Minime hisce 
verbis Regina turbatur, immo sui grati animi sensus Ioanni pandit, et ad 
aulicos conversa: « En — inquit — vera concionandi scientia: qui enim nobis 
« blanda loquuntur nobis procerto moliuntur insidias ». 

Ex hoc, nomen et auctoritas missionarii iam celebris magnopere penes 
omnes aucta sunt, eo magis, quia Deus miraculis eius conciones illustra- 
vit. Sic, anno millesimo sexcentesimo quadragesimo tertio, in loco vulgo 
Valognes sub diu sermocinante Ioanne, extemplo dira tempestas exorta 
est: auditores, maximo terrore deprehensi, huc illuc proripiebant, ad peri- 
culum effugiendum. Verum orator gestu voceque confirmat nullum prorsus 
damnum eos perpessuros, uti revera accidit, nam per vias proximosque 
agros tantummodo exundante aqua, minime auditores immadescunt et 
eloguentem Dei viri scrmonem obstupescentes audiunt. 

Alibi, die secunda mensis iulii anni millesimi sexcentesimi septuagesimi 
tertii, habita oratione Virginem Mariam celebrante, de castitatis virtute 
loqui coepit, et subito terribilis in templo rumor, uti e fulgure manans, 
est auditus, tametsi caelum rutilaret. Hinc clamores inter auditores, que- 
relae, deprecationes: alii flexis genibus misericordiam a Deo expostula- 
bant, alii ad Confessarii pedes procumbebant rogantes enixe peccatorum 
absolutionem. Sistit tandem rumor, abscondita permanente causa; verum 
ab omnibus compertum est, Deum obdurata corda hoc prodigio exagitasse, 
ut missionis beneficia reciperent. 

In suis apostolicis missionibus explendis Ioannes Eudes saepe in plu- 
rimas ex illis feminis offenderat, quibus nefariorum nequitia abutitur, 
quasque vitiorum praedam relinquit. Nonnullis opem aliquando suppedi- 
taverat, sed cito sentiens, ob inopiam et nullam spem, eas in nova discri- 
mina prolapsuras, miseratione motus, consentaneum refugium eis ministrare 
sategit. Quare, suadente Magdalena Lamy, minime divitiis sed praeclaris 
animi dotibus pollenti femina, et plurimis familiis auxilia suppeditantibus, 
anno millesimo sexcentesimo quadragesimo primo Cadomi domum locavit, 
in qua, approbante Episcopo, sub piarum saeculi personarum ductu, supra- 

dictas poenitentes collegit, pro quibus tutandis clausuram instituit. Decem 
elapsis annis, nova approbatione a novo Ordinario Baiocensi difficulter 
obtenta, piae moderatrices ad nuncupanda tria consueta religionis vota 
admissae fuerunt, quibus autem additum fuit quartum, idest malas femi- 
nas ad vitae rationem reducere, et sic ortum habuit, sub titulo Domi- 
nae Nostrae a Caritate, Congregatio, quam rec. mem. Alexander VII, 
Praedecessor Noster, anno millesimo sexcentesimo sexagesimo sexto, in 
Ordinem religiosum evexit. Successu temporis novus Ordo alia monasteria 
fundavit et experientia deponit, uberrimos fructus ab eis posthac proma- 
nasse, praesertim opera Venerabilis Dei Famulae Mariae a S. Euphrasia 
Pelletier, quae sub Pontificatu fel. rec. Gregorii XVI, Praedecessoris 
quoque Nostri, generalatum addidit in Andegavensi monasterio, cuius 
Antistita erat, nonnullis quoad primam Instituti constitutionem mutatio- 
nibus peractis, integre vero Ioannis Eudes regulis asservatis. Hoc pacto. 
ineffabili Dei bonitate, animarum saluti semper intenta, cito feliciterque 
propagata est ubique terrarum familia Dominae Nostrae a Caritate, 
addito, pro Andegavensi generalatu, titulo a Bono Pastore. Qua in re 
illud placet commemorare, quod Nos, anno elapso, solemniter declara- 
vimus virtutes eiusdem Dei Famulae Mariae a S. Euphrasia Pelletier 
heroicum gradum attigisse. 

Quam maxime spirituali fidelium emolumento prospiciens, Ioannes 
Eudes aliam Societatem instituit, quae et modo viget, cui titulus ab admi- 
rabili Corde Matris Dei. Item plurimis in locis institutae sunt ab ipso 
Confraternitates SS. Cordium, quas rec. me. Clemens X, Praedecessor 
etiam Noster, indulgentiis ditavit. Insuper alia multa pietatis et caritatis 
opera condidit: Instituta enim presbyterorum saecularium societate, seu 
Congregatione Iesu et Mariae, eidem mentem suam aperuit ut quotannis 
duplex festum eorumdem Sacrorum Cordium solemniter celebraretur. Ad 
hoc scripsit Officium et Missam in honorem Sancti Cordis Matris Dei, 
et die octava februarii anni millesimi sexcentesimi quadragesimi octavi, 
perdurante sacra missione, in ecclesia cathedrali Augustodunensi, appro- 
bante Episcopo, Ioannes primitus hoc Sacrum peregit. In conscribendo 
autem praefato Officio, laudes non tantum Cordis Mariae Virginis, verum 
etiam Sacratissimi Cordis lesu prosequutus est, adeo ut huiusmodi festum 
in honorem utriusque Cordis potius appellari posset: quod Augustodunen- 
sis Episcopus in sua dioecesi illico introduxit, et plures Galliarum Anti- 
stites laeto animo eius exemplum sequuti sunt, ipso Cardinali de Vendéme, 
legato a latere fel. rec. Clementis Papa IX, Praedecessoris quoque Nostri, 
sua auctoritate hanc devotionem approbante. Ioannis studium in haec 
Sacratissima Corda supremum gradum attigit quum, anno millesimo sex- 

centesimo septuagesimo, post peractam missionem in Rhedonensi civitate 


ibique conditum Seminarium, in eadem domo festum Sacratissimi Cordis 
Iesu primum peragere potuit, non sine Episcopi divecesani approba- 
tione, cui quamplurimi Antistites libentissime adhaeserunt ; signanter vero 
biennio post pius legifer iussit ut in singulis Congregationis suae domibus 
nuper memoratum festum etiam tanquam patronale celebraretur. Pius 
autem Papa [X, rec. me. Praedecessor Noster, utrique festo, in Eudiana 
familia celebrato, suam sanctionem adiecit, diesque commemorationis reco- 
gnovit, scilicet diem octavam februarii pro festo Sanctissimi Cordis Mariae, 
diemque vigesimam octobris pro memoria divinissimi Cordis Iesu. Haec 
sancti Viri agendi ratio in huiusmodi cultu propagando, implacabile Ian- 
senistarum odium excitavit, quo plurimas afflictationes ipse est perpessus, 
quas invicto animo pro Dei amore animarumque salute toleravit. 

Diuturnis assiduisque laboribus oppressus Loannes vires suas in dies 
deficere sensit et, longo temporis intervallo effusione sanguinis cruciatus, 
tali corporis debilitate laboravit, ut vix alloqui potuerit. Itaque, anno mil- 
lesimo sexcentesimo septuagesimo octavo, succrescentibus morbis, auxilia- 
rium sibi consociandum statuit; at, nullam spem restaurandae valetudinis 
adeptus, moderatoris munere se abdicans, successorem eligi iussit. Quare 
in urbe Cadomensi, die vigesima sexta iunii anni millesimi sexcentesimi 
octogesimi, coetu habito, Rector Congregationis Iesu et Mariae renuntia- 
tus est R. P. Blonet de Camilly, unus ex Ioannis filiis amatissimus: quo 
vixdum electo, Ioannes ad eius pedes provolutus, benedictionem efflagi- 
tans, se ultimum Societatis fratrem sociumque praebuit. Tale humilitatis 
exemplum admirationem piasque lacrimas adstantium excitavit. Solutus 
itaque a regimine Congregationis, nihil aliud in animo habuit pius Fundator 
quam fidei atque caritatis sensibus in Deum spiritum exhalare. Eodemque 
modo, quo suis exercitia spiritualia praescripserat, ut se ad supremae 
horae transitum pararent, ipse illis est usus, suumque testamentum revi- 
sens, ratum denique habuit. Ultimo laeta salutis verba Filiabus a Nostra 
Domina Caritatis attulit atque eis benedixit. Febri postea cruciatus arden- 
tissima, aliisque malis oppressus, in Cadomensi domo, lecto diu decubuit, 
signa mirabilis patientiae ac sanctitatis exhibens. Instanter extrema Eccle- 
siae subsidia petens, uti sacerdotem advenientem est intuitus, e lecto 
surrexit, etsi maxima virium debilitate laboraret, et humi procumbens, 
ante Sacratissimum Sacramentum plurimos caritatis ac humilitatis actus 
expressit, veniam a suis confratribus exposcens, eos ad perfectam Regu- 
larum observantiam hortatus. Angelorum pane refectus, rursus in lectulo 
positus, Extrema Unctione est confirmatus, postquam de aeternitate san- 
ctisque caeli deliciis sermonem ad perdolentes filios habuisset. 

Tandem nomina lesu et Mariae invocans, ad pacem confratres hortatus, 
Dei Famulus expiravit die undevicesima augusti anni millesimi sexcente- 
simi octogesimi, undeoctogesimum aetatis annum peragens. 

Obitus nuntio dato, eximiae attestationes affectus habitae fuere ex 
parte Episcoporum, cleri, Patrum Societatis Iesu et frequentissimi populi. 
Illico repertum fuit testamentum, Parisiis die vigesima quarta aprilis anni 
millesimi sexcentesimi septuagesimi primi exaratum, a quo sui animi sensus 
patefacti sunt erga suam Congregationem aliasque spirituales familias. 
Famuli Dei corpus sepultum fuit in choro ecclesiae Cadomensis Seminarii, 
sed post gallicae subversionis finem, ingenti populi concursu, anno millesimo 
octingentesimo decimo, in ecclesiam Beatae Mariae Virginis translatum; 
in lapide sepulcri postrema epitaphii verba legebantur: « Pie vixit, sancte 
obiit ». Quae sanctitatis opinio, numquam intercisa est, sed immo in dies 
percrebuit. 

Anno autem millesimo octingentesimo septuagesimo quarto, die vige- 
sima sexta februarii, progrediente sanctitatis et miraculorum fama, Cau- 
sae Venerabilis Servi Dei Ioannes Eudes Commissionem sua manu signavit 
sanctae memoriae Pius Papa IX, Praedecessor etiam Noster, instanti- 
bus universae Galliae Episcopis et clero, una cum Iesu et Mariae Con- 
gregatione. Processibus rite perfectis et omnibus ad iuris normam servatis, 
quater de eius virtutibus disceptatum est, et tandem de earum gradu 
heroico sententia prolata est. Die sexta mensis ianuarii anni millesimi 
nongentesimi tertii, Summus Pontifex Leo XIII, felicis recordationis 
Praedecessor quoque Noster, antequam suam mentem aperiret, haec suis 
nobilissimis verbis significaverat: «Quum agitur de Ioanne Eudes, agi- 
«tur de praeclarissimo viro qui non solum vitae sanctimonia ad exem- 
« plum eluxit, verum etiam sollerti animarum salutis studio et praesertim 
« per sodalitatem ab eo institutam late hominibus et ad perennitatem pro- 
« fuit ». 

Interim aliis prodigiis confirmata tanti Viri sanctitatis fama, de hisce 
est disceptatum, an ei Beatorum Caelitum honores essent exhibendi. Pri- 
mum perpensa fuit mirabilis sanatio Sororis Augustinae Chassé, ex Instituto 
Dominae Nostrae a Caritate, in Rhedonensi monasterio, cancro in stomacho 
laborantis, quae ante sacram Reliquiam et statuam Servi Dei fervide 
exorans, nono deprecationum die, integram perfectamque valetudinem 
recuperavit. Alterum prodigium in eodem coenobio evenit, ubi soror Lucia 
filia poenitens, ope invocata Venerabilis Ioannis Eudes, septimo supplica- 
tionum die, expers a multiplici paralysi ex organica laesione cerebro-spi- 
nali illico evasit. Tertium denique contigit adolescenti Ludovico Bourdon, 
anno millesimo octingentesimo octogesimo tertio, quo ipse, oculorum lumine 

prorsus amisso, patrocinium Famuli Dei implorans per novendiales preces, 
instantaneam perfectamque sanationem, supplicationibus vix absolutis, 
est adeptus. 

De hisce tribus miraculis, diligenti inquisitione instituta et omnibus 
ad iuris normam persolutis, coram 8. R. E. Cardinalibus Seraphino Cretoni, 
Sacrorum Rituum Congregationis Praefecto, et Dominico Ferrata, Causae 
Relatore, una cum eiusdem Congregationis Officialibus, Pius X, sanctae 
memoriae Praedecessor similiter Noster, solemni decreto sancivit: « Con- 
« stare de tribus propositis miraculis »; quod decretum evulgatum est die 
tertia mensis maii anni millesimi nongentesimi octavi. Tandemque die 
dominica tertia Adventus eiusdem anni publici iuris factum est Decretum: 
« Tuto procedi posse ad solemnem Servi Dei Ioannis Eudes Beatificatio- 
nem », cuius solemnia in Patriarchali Basilica Vaticana, coram innumeris 
fidelibus, etiam a longinquis regionibus confluentibus, die vigesima quinta 
aprilis sequentis anni celebrata sunt. 

Post indultam Beato Ioanni Eudes venerationem, novis prodigiis eum 
Omnipotens illustrare dignatus est. Duo ex hisce ab actore solertissimo 
causae R. P. Gabriele Mallet selecta fuere et proposita ad optatissimam 
Ioannis Canonizationem citius comparandam. Die itaque vigesima octava 
iulii anni millesimi nongentesimi vigesimi secundi, omnibus perpensis, 
Sacrorum Rituum Congregationis sententiam de signanda Commissione 
reassumptionis Causae Nos confirmavimus. 

Primum de propositis miraculis contigit Sorori Ioannae Beatrici Lon- 
dofio, e Congregatione Sororum Caritatis a Praesentatione B. M. V. de 
Tours, commoranti in dioecesi Manizalensi in Indiis. Religionem ingressa 
anno millesimo nongentesimo nono, bona usa est valetudine. Quatuor post 
annos, ob quemdam casum, quem Antistitae suae occulere studuit, male 
se habere coepit, et, iuxta medicorum sententiam, gastralgia affecta iudi- 
cata est. Succrescentibus incommodis et doloribus, tam in capite, quam in 
stomacho et in renibus, Ioanna, ad extrema reducta, Ecclesiae Sacramentis 
roborata fuit. Sed, non multo post, imminuta morbi gravitate, uti reme- 
dium, clima temperatum consultum fuit in urbe Carthaginensi in Indiis, 
ubi per aliquod temporis spatium Soror bene se habuit. Sensim vero mor- 
bus in peius ruit, variis supervenientibus malis, quae nullo medicae artis 
remedio expulsa sunt. Gravissimo diabete mellito cum aliis complicatio- 
nibus renalibus, nephrytide, forunculosi et abscessu affectam medici decla- 
rarunt Sororem, eorumque iudicium concors fuit quoad morbi insanabili- 
tatem, cum adhibita remedia evaserint inutilia. Tunc infirma divinam 
opem imploravit et, cuiusdam Patris Eudistae consilia sequuta, novendia- 
les preces una cum Communitate Beato Ioanni Eudes persolvit, cuius 
reliquiam sibi applicuit. Postremo harum supplicationum die, Sororibus 

medicisque valde mirantibus, statim ac perfecte sana facta est. Quae pro- 
digiosa sanatio ad praesens adhuc, peritorum testimonio, perseverat. 

Alterum ex his miraculis obtinuit Bonaventura Romero, e loco vulgo 
Guarca, in Columbia, degens penes Patres Eudistas, in Seminario oppidi 
Sancti Petri Antioquiensis diovcesis, in quo officia sua praestabat. Hora 
vespertina quasi nona diei undecimae iulii anni millesimi nongentesimi 
decimi sexti, quidam ignotus Patres monuit e Seminarii stabulo equum 
surreptum fuisse. [llico statutum fuit furem insectari et, invitis Patribus, 
insectationis particeps Bonaventura esse voluit, quamvis digito laboraret, 
ob morsum a sue acceptum. Celeriter cum socio equitans, cito in eo fuit, 
ut fugientem furem deprehenderet, at improviso Bonaventurae equus ad 
humum offendit pedes et una cum equite decidit. Ipse, quamvis graviter 
vulneratus, statim equum ascendit, furem insequitur, qui ex tanta auda- 
cia obstupescens equum a se sublatum omnino deserit, fugam arripiens. 
Bonaventura, media nocte, redux in Seminarium, equum reportans, semi- 
mortuus procumbit humi. Exinde doloribus in stomacho et in capite cor- 
reptus, non multo post ad extrema reducitur. Mane arcessitus medicus, 
et ob locorum distantiam vespertinis horis adveniens, illum traumatica 
peritonite et cranii fractura affectum declarat. Tunc, morti proximus, 
religiosissimus vir extrema Unctione roboratur. Nihil humanis remediis 
proficientibus, nullaque recuperandae valetudinis spe exstante, a Semina- 
rii Moderatoribus et alumnis Beati Ioannis Eudes reliquia infirmo applicita, 
novendiales preces illico indicuntur. Ad mediam fere noctem, Bonaven- 
tura statim evanescere sensit omnia gravissimi morbi indicia et ex impro- 
viso sanus e lecto surrexit, maxima adstantium admiratione, qui sanatio- 
nem prodigiosam conclamarunt, postea a medicis peritis perfectam atque 
perseverantem declaratam. 

Instituta est de more super his duabus sanationibus quaestio a Sacro- 
rum Rituum Congregatione, quae, praemissis suetis disceptationibus, suum 
sortita fuit exitum in generali Congregatione coram Nobis habita die 
vigesima mensis ianuarii currentis anni sacri. Lumen a Patre luminum 
interim impetraturi Nostram sententiam edicere distulimus et postea Domi- 
nicam in Septuagesima elegimus, quae dies accidit optatissima sanctaque 
laetitia referta utrique religiosae familiae, quae Beatum Ioannem Eudes 
suum legiferum Parentem veneratur et colit, Congregationi nempe Iesu et 
Mariae et Ordini Filiarum Beatae Mariae Virginis a Caritate. Hac quippe 
die apud utramque religiosam familiam solemne percolitur titulare festum 
Purissimi Cordis Beatae Mariae Virginis. Adstantibus igitur Sanctae Ro- 
manae Ecclesiae Cardinalibus Antonio Vico, Sacrorum Rituum Congrega- 
tionis Praefecto, et Ludovico Billot, Causae Relatore, atque eiusdem Con- 
gregationis Officialibus, solemniter pronuntiavimus: « Constare de utroque 

« proposito miraculo, de primo, nempe: Instantaneae perfectaeque sanationis 
« Sororis loannae Beatricis Londofio, e Congregatione Sororum Caritatis a 
« Praesentatione B. M. V. de Tours, a diabete mellito atque ab aliis com- 
« plicationibus renalibus, nephrytide, forunculosi et abscessu; deque altero: 
« Inatantaneae perfectaeque sanationis Bonaventurae Romero a peritonite 
« traumatica et a gravi cranii laesione ». 

Die autem 8. Ioseph Sponso B. M. V. dicato, habitis favorabilibus suf- 
fragiis 8. R. E. Cardinalium et Congregationis Consultorum solemniter edi- 
ximus tuto procedi posse ad solemnem Beati Ioannis Eudes Canonizatio- 
nem. Ut cuncta vero servarentur, quae Antecessores Nostri sapienter 
praescripserunt ad celebrationem et decus tam solemnis caeremoniae, pri- 
mum omnes dilectos filios Nostros 8. R. E. Cardinales, die trigesima 
mensis martii huius anni, in Consistorio secreto, sententiam eorum roga- 
turi, Nobis adesse iussimus, in quo venerabilis frater Antonius, Episco- 
pus Portuensis et S. Rufinae, S. R. E. Cardinalis Vico, Sacrorum Rituum 
Congregationi Praefectus, Ioannis Eudes atque aliorum novensilium San- 
ctorum acta et miracula singillatim ac diserte Nobis et Cardinalibus 
exposuit. 

Die autem secunda mensis aprilis Consistorium publicum de more cele- 
bratum est et adstantes Cardinales de Beato Ioanne Eudes libenter audita 
disertissima oratione dilecti filii Caroli Salotti, Antistitis Urbani et Con- 
sistorialis Aulae Advocati, Nos ad huius Causae legitimam definitionem 
sunt uno ore cohortati. 

Alterum Consistorium, semipublicum, die vigesima secunda eiusdem 
mensis aprilis habitum est, in quo non tantum 8. R. E. Cardinales, sed 
etiam venerabiles fratres Patriarchae, Archiepiscopi et Episcopi, ad hoc 
de mandato Nostro per Litteras Sacrae Congregationis Consistorialis 
admoniti et vocati, adfuerunt. Et tum ex iis, quae in Consistorio publico 
gesta fuerant, tum ex relatione Sacrorum Rituum Congregationis, quorum 
exemplar, typis editum, singulis omnibus tradi iussimus, in eamdeim, quam 
Patres Cardinales, unanimiter sententiam iverunt. Cuius rei publica instru- 
menta a dilectis filiis Sedis Apostolicae Notariis confecta, in tabulario 
eiusdem Sacrorum Rituum Congregationis asservari mandavimus. 

Solemni huic Canonizationi celebrandae in Basilica Vaticana hanc diem 
trigesimam primam mensis maii, diem nempe Pentecosten, praefiximus, et 
tideles etiam atque etiam sumus hortati ad preces, praesertim in iis aedi- 
bus ingeminandas, in quibus publica Augustissimi Sacramenti indicta esset 
adoratio, a Domino enixe rogantes ut et ipsi possent ex tanta solemnitate 
uberrimum fructum percipere et Nobis in illa absolvenda Spiritus Para- 
clytus adesset. 

Cum autem haec faustissima dies illuxit, omnes, tum saecularis, tum 

regularis cleri ordines, Romanae Curiae Praesules et Officiales, 8. R. E. Car- 
dinales, Patriarchae, Archiepiscopi et Episcopi in Urbe praesentes, in Vati- 
canam Basilicam, magnifice exornatam, convenerunt, quibus solemni sup- 
plicatione praeeuntibus, Nos eamdem Basilicam ingressi sumus. 

Venerabilis frater Antonius, Episcopus Portuensis et S. Rufinae, S. R. E. 
Cardinalis Vico, Sacrorum Rituum Congregationi Praefectus et huic Cano- 
nizationi procurandae praepositus, perorante dilecto filio Augusto Milani, 
Nostrae Consistorialis Aulae Advocato, Nobis vota et preces detulit Sacro- 
rum Antistitum atque Congregationis Iesu et Mariae et Ordinis Filiarum 
B. M. V. a Caritate, ut Beatum Ioannem Eudes, utriusque religiosae fami- 
liae Institutorem, gestis, virtutibus ac miraculis insignem, in Sanctorum 
hnumerum cooptaremus, una cum Beato Ioanne Baptista Maria Vianney, 
Confessore et Parocho vici Ars. 

Quod quum instantius ac instantissime idem Cardinalis, per praedictum 
Consistorialis Aulae Advocatum, a Nobis postulasset, Nos, Spiritus Para- 
cliti lumine implorato, Beatae Mariae Virginis Sanctorumque omnium 
auxilio ferventer invocato, «ad honorem Sanctae et individuae Trinitatis, 
«ad catholicae fidei incrementum et decus, auctoritate Domini Nostri 
« Iesu Christi, sanctorum Apostolorum Petri et Pauli ac Nostra, matura 
« deliberatione, et voto dilectorum filiorum Nostrorum S. R. E. Cardina- 
«lium, nec non Patriarcharum, Archiepiscoporum et Episcoporum consi- 
«lio, Beatum Ioannem Eudes, Missionarium Apostolicum et Institutorem 
« Congregationis Iesu et Mariae atque Ordinis Dominae Nostrae a Caritate, 
« Sanctum esse et in Sanctorum catalogo adscribi» decrevimus. Eodemque 
decreto, Sanctum etiam declaravimus Ioannem Baptistam Mariam Vian- 
ney, Confessorem et Parochum vici Ars, insignibus virtutibus praeclarum. 

Mandavimus autem ut Sancti Ioannis Eudes memoria die decima nona 
mensis augusti in Martyrologium Romanum referretur. 

Gratiis deinde omnipotenti Deo actis, incruentum Sacrificium obtuli- 
mus et post Evangelicam lectionem quotquot aderant allocuti sumus. 
Plenariam denique indulgentiam omnibus adstantibus peramanter imper- 
titi sumus atque Apostolicas has Litteras Decretales, manu Nostra et 
S. R. E. Cardinalium signandas, sub Plumbo expediri mandavimus. 

Duo alii Sancti vobis, christifideles, ab Ecclesia hodie proponuntur, 
praeclari propter sublimem amorem in Deum et sollicitudinem de spiri- 
tuali concivium salute. Exemplum eorum, qui totam vitam transegerunt 
in aliorum bonum, semper sit coram nobis et ad caritatem erga Deum 
proximosque urgeat, ut vitae christianae virtutes et praemia assequi 
nobis quoque datum sit. 

Vosque intercedite, novensiles Sancti, pro nobis ut Omunipotens gratias 
quibus indigemus largiri dignetur et humana societas ad Iesum redeat hoc 

praesertim anno pietati et animarum sanctificationi dicato, ita ut quam 

citius pax Christi in Regno Christi hominibus totius orbis affulgeat. 
Haec omnia certa scientia et Apostolicae potestatis plenitudine confir- 

mamus, roboramus, statuimus ac decernimus, universaeque Catholicae 


Ecclesiae denunciamus, mandantes ut harum Litterarum transumptis 
etiam impressis, manu tamen alicuius Notarii publici subscriptis ac sigillo 
viri in ecclesiastica dignitate constituti munitis, eadem prorsus fides habea- 
tur, quae hisce Nostris Litteris haberetur si originaliter exhibitae vel osten- 
sae forent. 

Nemini ergo has Litteras Nostras definitionis, decreti, mandati et volun- 
tatis infringere, vel contraire liceat. Si quis vero, temerario ausu, hoc atten- 
tare praesumpserit indignationem omnipotentis Dei ac Sanctorum Apo- 
stolorum Petri et Pauli Apostolorum Eius se noverit incursurum. 

Datum Romae apud Sanctum Petrum, anno Domini millesimo nongen- 
tesimo vigesimo quinto, die trigesima prima mensis maii, Pontificatus 
Nostri quarto. 


t Ego PIUS, Catholicae Ecclesiae Episcopus. 


Ego CAreTANUS Episcopus Sabinensis Cardinalis DE LAI. 

68 Ego ANTONIUs Episcopus Portuensis et S. Rufinae Cardinalis Vico. 

Ego Ianvarivs Episcopus Albanensis Cardinalis GRANITO PIGNATELLI 
DI BELMONTE. 

Ego Basitius Episcopus Veliternus Cardinalis 

Ego IOANNES Episcopus Tusculanus Cardinalis CAGLIERO. 


RB Ego lIosepus tituli SS. Ioannis et Pauli Presbyter Cardinalis Francica- 
NAVA DI BONTIFE. 

& Ego RapuHakt tituli 8. Praxedis Presbyter Cardinalis MERRY DEL VAL. 

68 Ego DestpeRaTus tituli S. Petri ad Vincula Presbyter C'ardinalis 
MERCIER. 

8 Ego Perseus tituli S. Laurentii in Lucina Presbyter Cardinalis Ga- 

SPARRI, a Secretis Status. 


(Sy SCIVS 
PAVLVS 
Pivs 

8 Ego ANTONIUsS tituli SS. Marcellini et Petri Presbyter Cardinalis MENDES 
BELLO. 

$8 Ego GULIELMus tituli S. Crucis in Hierusalem Presbyter Cardinalis 
VAN Rossum. 

$3 Ego MIcHAEL tituli S. Eustachii Presbyter Cardinalis LEGA. 

3 Ego AIDANUus tituli S. Mariae in Porticu Presbyter Cardinalis GASQUET. 

$8 Ego fr. ANDREAS tituli SS. Cosmae et Damiani Presbyter Cardinalis 
FRuHWIRTH, Maior Poenitentiarius. 

3 Ego RAPHAEL tituli S. Hieronymi. Ilyricorum Presbyter Cardinalis 
SCAPINELLI DI LEGUIGNO. 

8 Ego Vicrorrus AMADEUS titulo S. Priscae Presbyter Cardinalis Ra- 
NUZZI DE BIANCHI. 

8 Ego Donatus tituli 8. Silvestri in Capite Presbyter Cardinalis SBAkR- 
RETTI. 

Ego IosEPH Ssmhae Trinitatis in Monte Pincio Presbyter Car- 
dinalis MAURIN. 

$8 Ego Franciscus tituli S. Marcelli Presbyter Cardinalis RAGONESI. 

8 Ego Dionystus tituli SS. Nerei et Achillei Presbyter Cardinalis Dov- 
GHERTY. 

68 Ego Franciscus tituli S. Sabinae Presbyter Cardinalis VIDAL Y Bak- 
RAQUER. 

Ego IoANNEs tituli S. Mariae Transtyberim Presbyter Cardinalis Tacct. 

$8 Ego IOANNEs tituli Susannae Presbyter Cardinalis BONZANO. 

§8 Ego ALExrus tituli S. Mariae de Victoria Presbyter Cardinalis CHARosT. 


Ego CareTanus Sanctae Agathae Protodiaconus Cardinalis BISLETTI. 
§8 Ego Lupovicus S. Mariae in Via Lata Diaconus Cardinalis BILLOT. 
8 Ego Cammtus 8S. Mariae Scalaris Diaconus Cardinalis LAURENTI. 
§8 Ego IosrepH 8. Nicolai in Carcere Tulliano Diaconus Cardinalis Mort. 
63 Ego Franciscus 8. Caesarii in Palatio Diaconus Cardinalis EHRLE. 
8 Ego Atorstus 8. Georgii ad Velabrum Diaconus Cardinalis SINCERO. 
Ego Evaristus 8. Adriani Diaconus Cardinalis LucmvI. 

$8 Ego AvurReEttius 8. Angeli in Foro Piscario Diaconus Cardinalis GALLI. 


O. Carp. CAGIANO B A. Carp. VICO 
8. R. BE. Cancellarius. Ep. Portuen. et 8S. Rufinae, 8. BR. O. Praefectus. 


Ioseph Wilpert, Decanus Coll. Proton. Ap.licorum. 


Ioannes Zani-Caprelli, Protonotarius Apostolicus. 
Loco Plumbi: 


Reg. in Cane. Apost. vol. XXXI, n. 19: 
Acta Vol. XVII, n. 12. — 1-10-0925. 33 

CONSTITUTIONES APOSTOLICAE 


I 


SANCTI PAULI IN BRASILIA, 
BOTUCATUENSIS er TAUBATENSIS 


DISMEBRATIONIS AC ERECTIONIS DIOECESIUM SOROCABANAE ET DE SANTOS 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ubi Praesules, propter amplitudinem territorii vel christifidelium nume- 
rum, munia pastoralia opportune exercere non possint, est officium Romani 
Pontificis dioeceses dividere et noviter erectis Antistites praeficere, qui 
dominicum gregem pascere et eius bonum spirituale curare valeant. 

Quum Status Sancti Pauli in Brasilia, nonnullos ante annos, fuerit in 
plures dioeceses dispertitus, nihilominus, crescente in dies incolarum numero 
in amplissimis finibus, facta divisio visa est non sufficere: praesertim cum 
una ex his dioecesibus, Botucatuensis scilicet, centum viginti kilometra 
quadrata terrarum occupet. Propositum idcirco fuit ut pars meridionalis 
huius dioecesis distraheretur et nova dioecesis, ab oppido Sorocaba nun- 
cupanda, constitueretur: et insuper alia pars, quae est iuxta Oceani litus, 
adiunctis partibus litoralibus duarum proximarum dioecesium Sancti Pauli 
et Taubatensis, in novam alteram dioecesim constitueretur, quae ab urbe 
Santos nomen assumeret. 

Quum autem favorabile votum venerabilium fratrum hodiernorum 
Archiepiscopi Sancti Pauli et Episcoporum Botucatuensis et Taubatensis 
habitum fuerit, cui accessit sententia Apostolici Nuntii apud Brasilianam 
Rempublicam, Nos exhibitis precibus annuendum censuimus. Audito igitur 
venerabilium fratrum Nostrorum S. R. E. Cardinalium Sacrae Congrega- 
tionis Consistorialis voto, et suppleto, quatenus opus sit, quorum intersit 
vel sua interesse praesumant, consensu, de Apostolicae potestatis plenitu- 
dine, facultate quoque untentes in Apostolicis sub plumbo Litteris Ad 
universas Orbis Ecclesias, diei vigesimae septimae mensis aprilis anni 
Domini millesimi octingentesimi nonagesimi secundi, Apostolicae Sedi 
reservata, a dioecesi Botucatuensi sequentes distrahimus parochias, quas 
vocant: Sorocaba, Porto Felix, Campo Largo, Piedade, Pilar, 8. Miguel 
Archanjo, Sarapuhy, Itapetininga, Tatuhy, Cesario Large, Bella Vista de 

Tatuhy, Bufete, Pereiras, Conchas, Guarehy, Angatuba, Laranjal, Boituva, 
Cerquitho, Tieté, Anhemby, Bury, Itaberad, Capao Bonito, Itaporanga, Far- 
tura, Piraji, Itoby,1 Bom Successo, Itararé, Faxina, Ribeirao Branco. 

Quibus parochiis dioecesim Sorocabanam constituimus, eiusque sedem 
et cathedram erigimus in urbe vulgo Sorocaba, et in cathedralem eccle- 
siam evehimus parochialem ecclesiam de Sorocaba. 

Aliam dioecesim, de Santos nuncupandam, erigimus in finibus sequen- 
tium parochiarum vulgo: Nossa Senhora do Rosario em Santos, Sagrado 
Coragao de Maria em Santos, 8. Antonio do Embaré em Santos, 8. Antonio 
do Vallongo em Santos, 8. Vicente, Conceigao de Itanhaen, quae hucusque 
ad archidioecesim 8. Pauli pertinuerunt. Quibus addimus alias parochias, 
quas vocant: Ubatuba, Caraguatatuba, Villa Bella, 8. Sebastido, quae hucus- 
que ad dioecesim Taubatensem pertinuerunt, necnon alias, vulgo: Apiahy, 
Iporanga, Xiririca, Iguapé, Cananéa, Iacupiranga, Iuquia, Prainha, quas a 
dioecesi Botucatuensi distrahimus ac noviter huic erectae Ecclesiae pari- 
ter addimus, cuius sedem et cathedram erigimus in urbe Santos et in eius- 
dem cathedralem ecclesiam evehimus parochialem ecclesiam, cuius titu- 
lus Nossa Senhora do Rosario in ipsa urbe Santos. Uniuscuiusque igitur 
dioeceseos fines iidem erunt ac fines parochiarum quibus ipsae constitutae 
sunt. 

Hisce autem neo-erectis cathedralibus Ecclesiis earumque pro tempore 
Episcopis tribuimus honores, insignia, favores, iura ac privilegia quibus 
aliae cathedrales Ecclesiae earumque Antistites in America Latina, iure 
communi vel legitima consuetudine, pollent ac fruuntur. 

Ipsas cathedrales Ecclesias suffraganeas constituimus metropolitanae 
Ecclesiae 8. Pauli in Brasilia earumque pro tempore Episcopos iuri metro- 
politico eiusdem S. Pauli Archiepiscopi subiicimus, reservata tamen Apo- 
stolicae Sedi facultate libere novam decernendi istarum dioecesium dis- 
membrationem quoties id in Domino expedire visum fuerit. 

Quum autem temporum adiuncta prohibeant quominus in praesenti 
in unaquaque dioecesi Canonicorum Capitulum instituatur, iubemus ut, 
loco Canonicorum, Dioecesani Consultores, ad normam can. 423 et sequen- 
tium Codicis iuris canonici eligantur. Mandamus insuper ut, quamprimum 
fieri poterit, saltem parvum Seminarium dioecesanum, iuxta Codicis dispo- 
sitiones et regulas a Sacra Congregatione de Seminariis traditas, in una- 
quaque dioecési erigatur, et volumus ut, uniuscuiusque dioeceseos sump- 


1 Ita scriptum pro eo quod est Itahy: de qua paroecia sicut et de locis Piraju, 
Fartura, Anhemby, cfr. decretum d. 24 aprilis 1925 (hoc volumine, p. 243). Nota Mode- 
ratoris Commentarii. 

tibus, duo delecti invenes, aut saltem unus in praesenti, in Pontificium 
Seminarium Pium Latinum Americanum de Urbe, non intermissa vice, 
mittantur. 

Quod autem attinet ad harum dioecesium regimen et administratio- 
nem, ad Vicarii Capitularis seu Administratoris, sede vacante, electionem, 
ad clericorum et fidelium iura et onera aliaque huiusmodi, servanda iube- 
mus quae sacri Canones decernunt. Quod vero ad clerum in particulari 
spectat, decernimus ut, statim ac dioecesium erectio facta fuerit, eo ipso 
presbyteri censeantur adscripti Ecclesiae illi, in cuius territorio legitime 
exstant. Singulorum Ordinariorum autem erit omnia documenta et acta 
novas dioeceses respicientia, quamprimum fieri poterit, earum Cancellariae 
tradere, ut in singulis archivis serventur. 

Episcopalem mensam constituent Curiae emolumenta et ceterae obla- 
tiones, quae a fidelibus, in quorum bonum dioeceses erectae sunt, praeberi 
solent, praeter ea quae ad hoc iam collecta sunt. 

Quae autem hisce Litteris, Apostolica auctoritate, a Nobis decreta sunt, 
nulli hominum, ullo unquam tempore, infringere aut iis repugnare, vel quo- 
modolibet contraire liceat. Si quis, quod Deus avertat, hoc attentare prae- 
sumpserit, sciat obnoxium se evasurum esse poenis a sacris canonibus 
contra obsistentes exercitio ecclesiasticae iurisdictionis statutis. 

Ad haec omnia exsecutioni mandanda deputamus venerabilem fratrem 
Henricum Gasparri, archiepiscopum Sebastensem et in Brasiliana Repu- 
blica Apostolicum Nuntium, eique necessarias huic negotio facultates tri- 
buimus, etiam subdelegandi alium virum, in ecclesiastica dignitate consti- 
tutum, ac definitive sententiam dicendi de quavis occurrente difficultate 
vel oppositione, imposito onere ad Sacram Congregationem Consistorialem 
infra sex menses, a data praesentium computandos, authenticum exemplar 
peractae exsecutionis huius Nostri mandati transmittendi. Decernimus deni- 
que has praesentes Litteras valituras contrariis quibuslibet, etiam peculiari 
et expressa mentione dignis, minime obstantibus. 

Datum Romae apud Sanctum Petrum, anno Domini millesimo non- 
gentesimo vigesimo quarto, die quarta mensis iulii, Pontificatus Nostri 
tertio. 


O. Carp. CAGIANO, §§ C. Carp. DE LAI, Episc. Sabinen., 


S. R. E. Cancellarius. 8S. OC. Consistorialis Secretarius. 


Raphael Virili, Proton. Apostolicus. 


Ioannes Zani-Caprelli. Proton. A post. 
Loco 8 Plumbi. 


Reg. in Cane. Ap., vol. XXX, n. 1. 

II 
DE PLATA IN BOLIVIA 


IMMUTATIONIS NOMINIS AC DISMEBRATIONIS ET ERECTIONIS DIOECESIUM 
DE ORURO, DE TARIJA ET DE Potosi. 


PIUS EPISCOPUS 
SERVUS SERVORUM DEI 


AD PERPETUAM REI MEMORIAM 


Praedecessoribus Nostris et Nobis semper cura fuit dioeceses peramplas 
dividere et novas erigere, ut Praesules, illis praepositi, melius providere 
possint fidelibus sibi concreditis et eorum bonum spirituale consequi. 

Cum itaque compertum fuerit archidioecesim de Plata, in Republica 
Boliviana, latius protendi, quam tot inhabitantium spiritualibus necessita- 
tibus consuli possit, opportunum visum est territorium eiusdem archidioe- 
cesis dividere atque inter ipsius fines alias tres dioeceses erigere, prout 
nova fidelium incrementa expostulant. 

Quocirca Nos, accedente consensu venerabilis fratris hodierni Archie- 
piscopi de Plata et audito voto venerabilis quoque fratris Philippi Cor- 
tesi, Archiepiscopi titularis Siracensis, qui modo Apostolicam Internuntia- 
turam in Bolivia regit, suppletoque, quatenus opus sit, quorum intersit 
vel sua interesse praesumant, consensu, de Apostolicae potestatis plenitu- 
dine, ad erectionem intra fines memoratae archidioecesis trium novarum 
dioecesium de Oruro, de Tarija et de Potost nuncupandarum et ad novam 
archidioecesis strictiorem circumscriptionem deveniendum censuimus. 

In primis itaque Nos dioecesim de Oruro ab archidioecesi de Plata 
separamus eiusque fines eosdem esse decernimus ac provinciae civilis vulgo 
Dipartimento de Oruro, eique attribuimus parochias appellatas Matriz de 
Oruro, Santo Domingo de Oruro, Caracollo, Paria, Sorasora, Challacollo, 
Dalence, Challapata, Poopd, Toledo, Quillacas, Condo, Cuita, Pampa - Aulla- 
gas, Salinas de Garct Mendoza, Corque, Totora y Choquecota, Huallamarca, 
Huachacalla, Andamarca, Curaguara et Turco. Sedem autem episcopalem 
ac cathedram in civitate de Oruro constituimus, a qua nomen dioecesis 
mutuatur. 

Aliam dioecesim, de Tarija denominandam, erigimus in finibus provin- 
ciae civilis, vulgo Dipartimento, eiusdem nominis ideoque comprehendere 
volumus parochias, quae sequuntur: Matriz de Parija, San Roque, San Lo- 

renzo, Padcaya, La Conceptiébn, Yunchara, Tomayapo, San Luis de Entre 
Rios, Santa Ana, quas parochias item ab archidioecesi de Plata distrahi- 
mus pro dioecesi creanda, cuius sedes episcopalis ac cathedra in civitate 
vulgo Tarija erit. 

Denique a praefata archidioecesi de Plata separamus et in dioecesim 
propriam et seiunctam constituimus territorium provinciae civilis vulgo 
Dipartimento Potosi, quod has complectitur parochias, nimirum: Aimaya, 
Laimes, Chayantaua, Panacachi, Colquechaca, Moromoro, Pitantora, Ocuri, 
Pocoata, Chayala, Macha, Chairapata, Surumi, Sacaca, San Pedro, Acacio, 
Uruy-Carasi, Torotoro, Micani, San Marcos, Moscari, Toracari, Aram- 
pampa, Pulacayo, Uyuni, Uncia, Tomave, Llicahu, Tagua, Tolapampa, Yura, 
Coroma,“Esmoraca, San Cristobal, Puna, Miculpaya, Tinguipaya, Salinas, 
Tocobamba, Pocopoco, Yocalla, Turchuchiipa, Potobamba, Vilacaya, Esquiri, 
Chaqui, Livilivi, Cotagaita, Calcha, Vitichi, Vichacla, Toropalca, Tarapaya, 
Chulchucani, Caiza, Siporo, Porco, Otuyo, Betanzos, Tupiza, Talima, Tatasi, 
et Moraya. Hoc itaque territorium, in novam dioecesim constitutum et 
separatum ab archidioecesi de Plata, sedem episcopalem et cathedram in 
civitate de Potost habebit, a qua nomen quoque dioecesis ipsa assumet. 

Reliquum vero territorium quod, demptis novis dioecesibus, manet, 
proprium erit et manebit Archiepiscopo de Plata, novamque suam archi- 
dioecesim constituet, quae posthac ab urbe principe de Sucre vocabitur. 

Novis erectis cathedralibus Ecclesiis earumque pro tempore Episcopis 
honores, insignia, favores, iura ac privilegia tribuimus, quibus aliae cathe- 
drales Ecclesiae earumque Antistites in America Latina, iure communi vel 
legitima consuetudine, pollent ac fruuntur: easque omnes suffraganeos 
constituimus Metropolitanae Ecclesiae de Sucre, iam de Plata, a qua 
dismembratae sunt, earumque pro tempore Episcopos iuri metropolitico 
eiusdem Archiepiscopi de Sucre subiicimus, reservata tamen Apostolicae 
Sedi facultate ad novam earum dioecesium dismembrationem deveniendi, 
quoties in Domino id opportunum videatur. 

Quum autem temporum adiuncta prohibeant quominus in praesens 
Capitulum Canonicorum in unaquaque Cathedrali instituatur, statuimus 
ut, loco Canonicorum, dioecesani eligantur Consultores iuxta can. 423 et 
sequentes Codicis iuris canonici. 

Mandamus insuper ut, quamprimum fieri possit, parvum saltem Semi- 
narium dioecesanum, iuxta Codicis praecepta et normas a Sacra Congrega- 
tione de Seminariis traditas, in unaquaque dioecesi erigatur, utque insimul, 
uniuscuiusque dioeceseos sumptibus, duo delecti iuvenes, aut in praesenti 
saltem unus, in Pontificium Seminarium Pium Latinum Americanum de 
Urbe, non intermissa vice, mittantur. 

Quod autem attinet ad harum dioecesium administrationem et regi- 
men, ad Vicarii Capitularis seu Administratoris, sede vacante, electionem, 
ad clericorum et fidelium iura et onera, aliaque huiusmodi, servanda iube- 
mus, quae sacri canones decernunt. 

Quod vero ad clerum spectat, statuimus ut simul ac dioecesium erectio 
facta fuerit, eo ipso presbyteri Ecclesiae illi adscripti censeantur, in cuius 
territorio legitime exstant. 

Ordinarii autem de Sucre, antea de Plata nominati, erit omnia docu- 
menta et acta novas dioeceses respicientia, quamprimum fieri poterit, 
earum Cancellariis tradere ut in ipsarum archivo serventur. 

Episcopalem mensam constituent Curiae emolumenta ceteraque obla- 
tiones, quae a fidelibus, in quorum bonum erectae sunt dioeceses, prae- 
beri solent, praeter ea quae ad hoc iam collecta sint. 

Quae autem hisce Litteris Apostolica auctoritate a Nobis decreta sunt, 
nulli hominum, ullo unquam tempore, infringere aut iis repugnare, vel 
quomodolibet contraire liceat. Si quis, quod Deus avertat, hoc attentare 
praesumpserit, sciat obnoxium se evasurum esse poenis a sacris canonibus 
contra obsistentes exercitio ecclesiasticae iurisdictionis statutis. 

Ad haec omnia exsecutioni mandanda, deputamus venerabilem fratrem 
Philippum Cortesi, Archiepiscopum titularem Siracensem et in Boliviana 
Republica Internuntiaturam Apostolicam Regentem, eique necessarias et 
opportunas huic negotio facultates tribuimus, etiam subdelegandi alium 
virum, in ecclesiastica dignitate constitutum, ac definitive sententiam 
dicendi de quavis occurrente difficultate vel oppositione, imposito onere 
ad Sacram Congregationem Consistorialem intra sex menses a data prae- 
sentium computandos, fidem, authentica forma exaratam, peractae exsecu- 
tionis huius Nostri mandati transmittendi. Decernimus denique has prae- 
sentes Litteras valituras, contrariis quibuslibet, etiam peculiari et expressa 
mentione dignis, minime obstantibus. 

Datum Romae apud Sanctum Petrum, anno Domini millesimo non- 
gentesimo vigesimo quarto, die decima prima mensis novembris, Pontifi- 
catus Nostri tertio. 


O. Carp. CAGIANO, §§ Carp. DE LAI, Epise. Sabinen., 
8. BR. E. Cancellarius. 8. OC. Consistorialis Secretarius. 


Iulius Campori, Proton. Apostolicus. 


Raphael Virili, Proton. Apostolicus. 
Loco §8 Plumbi. 


Reg. in Cane. Ap, vol. XXX, n. 47. 

LITTERAE APOSTOLICAE 


TITULO ET PRIVILEGIIS BASILICAE MINORIS HONESTATUR ECCLESIA AD SANCTI 
MARTINI IN CIVITATE TURONENSI. 


PIUS PP. XI 


Ad perpetuam rei memoriam. — Turonensi in civitate ad antiquum 
Sancti Martini Episcopi et Confessoris sepulcrum exstat nunc nova eccle- 
sia in honorem eiusdem Sancti Deo dicata, quae, abhine annos paucos 
exstructa, proximo mense iulio erit solemni ritu consecranda. Iam eodem 
in loco amplissima atque insignibus artis operibus honestata basilica exsi- 
stebat, quae, solo aequata, saeculo decimo octavo exeunte, mansit; quam 
quidem ad basilicam non modo ex Turonensi divecesi, sed ex variis quoque 
Galliarum provinciis, atque etiam ex regionibus exteris, ad gloriosum beati 
Martini sepulcrum pie invisendum, eiusdemque sancti thaumaturgi Episcopi 
intercessionem impetraturi iam ex omni condicione christifideles frequentis- 
simi confluebant; atque eos inter memoratu digni plures duces ac reges, 
nec non aliqui ex Romanis Pontificibus Decessoribus Nostris, qui aliquando 
etiam privilegiis locum decorarunt. Qua in ecclesia ad significandam pro- 
priam in sacras relliquias pietatem prope beati sepulcrum plures sancti 
episcopi Turonenses atque alii inlustres viri post mortem condi voluerunt, 
ita ut cum antiquae basilicae Sancti Martini historia praecipuae dioecesis 
memoriae coniunctae sint. Ex cultu autem, quo exornatum est sepulcrum 
Sancti Martini, novissime denuo inventum, opera praesertim pii viri Leonis 
Dupont, qui anno MDcCCLXxvu in Turonensi civitate obiit, novum tem- 
plum suam originem duxit; quod ut exstrueretur et perficeretur, ingens 
pecuniae summa ex multorum donis undique congesta est. Eadem sacra 
aedes non modo molis amplitudine, structurae nobilitate, sacrae supelle- 
ctilis copia, sed mirificae artis praestantia excellit; atque in ea plures nunc 
sacerdotes religionis muniis funguntur; at, quo templi eiusdem decus augea- 
tur, in votis est progressu temporis vetus restituere Capitulum Conlegiale, 
quod, suppressum per vim saeculo XVIII exeunte, iam in Horas canonicas 
persolvendas atque ecclesiasticas functiones peragendas ad Sancti Martini 
sepulcrum incumbebat. His omnibus perpensis, cum venerabilis frater 
Albertus Négre, Turonensium Archiepiscopus, enixis a Nobis precibus 
efflagitaverit ut, ad christianae pietatis incrementum atque ad decus vetu- 
stae Turonensis archidioecesis augendum, novam memoratam ecclesiam 
ad dignitatem Basilicae minoris eveheremus: Nos, quibus nihil contigerit 

antiquius, quam ut christifidelium erga Sanctos, quos iam celebri cultu, 
antiquitate conspicuo, Ecclesia colit, cotidie magis pietas exardescat, eius- 
modi votis propensa voluntate adnuere censuimus. Qua re, conlatis quoque 
consiliis cum VV. FF. NN. Sanctae Romanae Ecclesiae Cardinalibus Con- 
gregationi Sacrorum Rituum praepositis, Motu proprio, certa scientia ac 
matura deliberatione Nostris, deque Apostolicae potestatis plenitudine, 
praesentium Litterarum vi perpetuumque in modum enunciatum templum 
beato Martino Episcopo et Confessori in civitate atque archidioecesi Turo- 
nensi dicatum, a die sollemnis eiusdem consecrationis peragendae, digni- 
tate ac titulo Basilicae minoris honestamus, cum omnibus honoribus, prae- 
rogativis, privilegiis, indultis quae minoribus Almae huius Urbis basilicis 
de iure competunt. 

Decernentes praesentes Litteras firmas, validas, atque efficaces semper 
exstare ac permanere, suosque integros effectus sortiri iugiter et obtinere, 
illique ecclesiae, ad quam pertinent, nunc et in posterum plenissime suffra- 
gari; sicque rite iudicandum esse ac definiendum, irritumque ex nunc et 
inane fieri si quidquam secus, super his, a quovis, auctoritate qualibet, 
scienter vel ignoranter attentari contigerit. Non obstantibus contrariis 
quibuslibet. 

Datum Romae apud Sanctum Petrum, sub anulo Piscatoris, die v 
mensis iunii anno MDCCCCV, Pontificatus Nostri quarto. 


P. Carp. GASPARRI, a Secretis Status. 


EPISTOLA 


AD EMUM P. D. BASILIUM, EPISCOPUM VELITERNUM, 8. R. E. CARD. POM- 
PILJ, VICARIA POTESTATE URBIS ANTISTITEM, SACROSANCTAE PATRIAR- 
CHALIS ARCHIBASILICAE LATERANENSIS ARCHIPRESBITERUM: DE APPA- 
RANDIS SOLLEMNIBUS IN EADEM ARCHIBASILICA SEXTO DECIMO PLENO 
SAECULO A PRIMA NICAENA SYNODO. 


Venerabilis frater Noster, salutem et apostolicam benedictionem. — 
Laetamur equidem gaudemusque vehementer, quod plenum sextum deci- 
mum ab Nicaena Synodo habita saeculum digne commemoratum est, 
vertente hoc anno, cum passim per Italiam et catholicum orbem, tum 
praecipue in hac Alma Urbe, curante dilecto filio Nostro Ioanne S. R. E. 
Presb. Card. Tacci, cui provehendae eiusmodi commemorationis manda- 
tum, pro ipso, quod gereret in Romana Curia, gravissimo munere, Lit- 


§ 


506 Acta Apostolicae Sedis - Commentarium Officiale 


teris eidem die Iv mensis aprilis hoc anno inscriptis, dederamus. Iam 
nune, ut saecularia sollemnia melicre quo fieri potest modo absolvantur, 
quid reliqui est, nisi ut, coniunctim cum populo christiano, Deo, bono- 
rum omnium largitori, gratias agamus quam maximas? Tibi igitur, vene- 
rabilis frater Noster, utpote qui in gubernatione Urbis vices Nostras geras 
et Archibasilicae Lateranensi Archipresbyter praesis, munus committimus 
indicendi apparandique in ea ipsa Ecclesia, omnium Matre Ecclesiarum, 
sacra sollemnia, per dies septem, idest a die octavo ad diem quartum 
decimum futuri mensis novembris agenda: per quos quidem dies oppor- 
tunum Nobis videtur, ut, secundum varios Ecclesiae ritus, Missae Pon- 
tificales peragantur, itemque sacrae conciones habeantur, et alia id genus 
fiant, quae ad spiritualem populi utilitatem haud mediocriter conferant, 
prout ipsemet, collatis cum eo, quem memoravimus, Cardinali Sacrae 
Congregationis pro Ecclesia Orientali Secretario, consiliis, expedire in 
Domino iudicaveris. Eiusmodi autem sollemnia quo splendidiora eva- 
dant —id enim postulant cum eventi gravitas, tum sacer annus in quem 
incidunt, tum etiam loci dignitas atque magnificentia - volumus inde ab 
initio Imaginem Servatoris Iesu Acheropitam e loco Sancta Sanctorum, 
ubi asservatur, in Archibasilicam traduci, publicae fidelium venerationi, 
praesertim eorum qui sub id temporis Romam peregrini advenerint, pro- 
ponendam, neque in pristinam sedem, nisi sollemnibus absolutis, resti- 
tuendam. Persuasum interea habemus, te, venerabilis frater Noster, qua 
soles sollertia voluntati optatisque Nostris esse obsecuturum; neque dubi- 
tamus quin clerus Lateranensis, cum clerus sit Noster et Nobis tibique 
devinctissimus, curet, te duce, ut omnia prospere fructuoseque succedant. 
Laetissimi autem exitus auspicem paternaeque caritatis Nostrae testem, 
tibi, venerabilis frater Noster, eidemque Archibasilicae Lateranensis clero 
apostolicam benedictionem peramanter in Domino impertimus. 

Datum Romae apud Sanctum Petrum, die xIx mensis septembris 
anno sacro MDCCCCXXV, Pontificatus Nostri quarto. 


PIUS PP. XI 

ACTA SS. CONGREGATIONUM 


SACRA CONGREGATIO CONSISTORIALIS 


I 
LINCIENSIS-SECCOVIENSIS 


DE FINIUM DIOECESIUM COMMUTATIONE 


DECRETUM 


Cum intra limites paroeciae Spital, dioecesis Linciensis, duae domus 
exstent, quae a paroeciali ecclesia multo distant, Ordinarius Linciensis, ut 
spirituali bono illorum fidelium melius consuleret, ab Apostolica Sede petiit, 
ut memoratae domus a propria paroecia dismembrarentur et paroeciae Lie- 
zen, in dioecesi Seccoviensi, cui proximiores sunt, incorporarentur. Porro 
Ssmhus D. N. Pius PP. XI, attento utriusque dioecesis Ordinariorum con- 
sensu, nec non favorabili voto R. P. D. Henrici Sibilia, Archiepiscopi tit. 
Sidensis et Nuntii Apostolici in Austria, decrevit, vi praesentis Consisto- 
rialis decreti, ut duae praedictae domus a paroecia Spital et dioecesi Lin- 
ciensi respective separentur, atque paroeciae Liezen in dioecesi Seccoviensi, 
tam in spiritualibus quam in temporalibus, perpetuo aggregentur. 

Ad haec autem exsecutioni mandanda eadem Sanctitas Sua deputavit 
eundem R.P.D. Henricum Sibilia, eique tribuens omnes facultates ad id 
necessarias et opportunas, etiam subdelegandi, ad effectum de quo agitur, 
quamlibet personam in ecclesiastica dignitate constitutam; facto demum 
onere mittendi ad Sacram Congregationem Consistorialem, intra sex men- 
ses, authenticum exemplar peractae exsecutionis. 

Contrariis quibusvis non obstantibus. 

Datum Romae, ex aedibus Sacrae Congregationis Consistorialis, die 
7 augusti 1925. 


C. Carp. DE LAt, Epise. Sabinen., Secretarius. 
L. 8. 
+ Fr. Raphael C., Archiep. Thessalonicen., Adsessor. 

II 
PROVISIO ECCLESIARUM. 


29 augusti 1925. — Titulari episcopali Ecclesiae Citrensi pracfecit 
R. D. Iosephum Solé y Mercadé, Auditorem Adsessorem Apostolicae Nun- 
ciaturae in Hispania, quem constituit Auxiliarem R. P. D. Leopoldi Eijo 
y Garay, Episcopi Matritensis et Complutensis. 

31 augusti. — Metropolitanae Ecclesiae Colocensi, R. P. D. Iulium 
Zichy, hactenus Episcopum Quinquecclesiensem. 


MONITUM 


Pro norma Ordinariorum, praesertim Americae Meridionalis, sacerdos 
Aloisius Mattei, dioecesis Camerinensis, declaratur suspensus a divinis. 


SACRA CONGREGATIO CONCILII 


I 
ARDACHADEN. 


CIRCA FUNERA 
Die 9 iunii 1923 

SPECIES FACTI. — Exponit Ardachadensis Episcopus, in Synodo Arma- 
cana anni 1908, ab Apostolica Sede recognita, legem de emolumentis funera- 
riis ita esse conceptam: « Si quis extra fines paroeciae suae moriatur, clerus 
« domicilii ius habeat ad tres partes oblationum occasione funeris colla- 
«tarum ubicumque celebretur funus; et pertineat quarta pars ad clerum 
«loci ubi contigerit mors, qui porro curet ut pro anima defuncti Missa 
« celebretur ». Post vero datum Codicem dubitari coeptum utrum locum qua- 
si-domicilii uti paroecia morientis propria intelligi debeat, adeo ut, si quis 
in quasi-domicilio moriatur nihil obtineat clerus domicilii; quod sane 
nimis durum pluribus parochis videtur, qui ideo censent, etiam ubi quis 
moriatur in paroecia quasi-domicilii, parocho domicilii deberi tres partes 
oblationum occasione funeris collatarum ad normam Synodi provincia- 
lis. Nec desunt qui censeant, parochum quasi-domicilii ius ad funeralia 

non acquirere nisi advena actu habitaverit in paroecia per maiorem anni par- 
tem. Super his igitur sententiam Sacri Consilii idem Episcopus postulat. 


ANIMADVERSIO. Quod etiam in vetere iure crebris SS. RR. Congre- 
gationum resolutionibus — relatis ut plurimum ad calcem can. 1236 § 1 — et 
communi doctrina firmabatur, in Codice iuris canonici can. 94 §1 aper- 
tissime edicitur: « Sive per domicilium sive per quasi-domicilium suwm 
quisque parochum et Ordinarium sortitur ». Igitur ubicumque in tit. XII 
lib. III mentio occurrit parochi proprii et paroeciae propriae, procul dubio 
venit et quasi-domicilii paroecia; nominatim in can. 1236 ubi portio paroe- 
cialis dicitur debita solummodo cum quis funeratur alibi quam in paroeciis 
propriis, si plures habeat. Nec ulla distinctio fit paroeciae in qua quis 
reapse commoraverit per maiorem anni partem aut in qua commorare 
tantum incoeperit cum animo tamen ibi sic manendi si nihil avocet; nam 
in utroque casu per quasi-domicilium paroecia propria obtinetur (c. 92 §2). 
Unica innovatio a Codice inducta, quod post commorationem reapse per 
maiorem anni partem protractam cessat necessitas animi probandi, nihil 
officit qualitati parochi proprii quae ab initio commorationis habetur et 
habebatur in vetere iure, si adsit animus. Nec censeri potest haec quali- 
tas adempta vel quomodolibet restricta parocho quasi-domicilii per Con- 
cilii Provincialis statutum quod in themate allegatur; immo tanta iuris 
communis mutatio nequaquam in potestate Concilii provincialis ver- 
sari videtur, nec ullo modo potest praesumi vel implicita coniici, sed aper- 
tissimis verbis in recognitione Apostolica specifice demonstrari debet con- 
firmata; de qua re in casu nec vola nec vestigium. Quamobrem si Conci- 
lium provinciale tribuit tres partes oblationum clero domicilii, id non tribuit 
nisi quis extra suam paroeciam, hoc est alibi a propriis paroeciis, obierit. 
Is autem qui moritur in loco quasi-domicilii non moritur extra suam paroe- 
ciam, et ideo cessat pro eo hypothesis qua aliquid parocho domicilii sit 
tribuendum. Quod autem additur, satis durum videri, nihil percipiendum 
esse @ parocho domicilii etsi post paucos dies ab inito quasi-domicilio quis 
moriatur — praeterquam quod accidentales et particulares casus generali san- 
ctione legis excipi non debent — idcirco etiam exploditur, quod nimis pro- 
baret: nonne enim evenit aliquando ut vix mutato domicilio quis moria- 
tur, cuius funus paulo ante ad alium parochum pertinuisset? Ceterum quod 
parochus domicilii perdit hodie, lucrabitur olim in his quos ipse funera- 
bitur advenis. — Quare, etc. 


RESOLUTIO. — Die 9 iunii 1923 Sacra Congregatio Concilii in plena- 
riis Emorum Patrum comitiis in Palatio Apostolico Vaticano habitis, ad 
propositum dubium videlicet: « An, post datum Codicem iuris canonici etiam 

« paroecia quasi-domicilii sit paroecia propria defuncti ad effectum perci- 
« piendi emolumenta funeraria in casu », respondendum censuit : Affirmative. 

Facta autem de praemissis relatione SSmo Diio Nostro Pio div. Provid. 
PP. XI in Audientia diei 11 eiusdem mensis per infrascriptum Sacrae Con- 
gregationis Subsecretarium, Sanctitas Sua Eminentissimorum Patrum reso- 
lutionem approbare et confirmare dignata est. 


I. Bruno, Subsecretarius. 


II 
OXOMEN. 


PRAESENTIAE CHORALIS 
Die 9 iunii 1923 

QUAESTIO. — Novus Canonicus Poenitentiarius cathedralis ecclesiae 
Oxomensis, de consulto Rmi Capituli et Episcopi, a 8. C. Concilii humillime 
petiit resolutionem huius dubii: « Utrum Canonicus Poenitentiarius cathe- 
«dralis ecclesiae Oxomen., qui, vi Constitutionis Supremae dispositionis 
« Gregorii XV et iuris concordati Hispaniae, theologiam moralem docet in 
« Seminario, pro lucrandis distributionibus quotidianis praesens censeatur 
« in choro horis quibus legit; an potius eius praesentia ordinanda sit ad nor- 
«mam canonis 421 §1>». 


ANIMADVERSIO. — Videtur respondendum esse ad 1% partem propositi 
dubii, negative; ad 28 affirmative. Et sane, cum apertissimum sit praescri- 
ptum iuris communis (can. 421 § 1, praesertim si conferatur cum can. 420 
§1, n. 2 et 3) ratio dubitandi tantum ex eo apparet quod citata Consti- 
tutio Gregorii XV data pro regno Hispaniae sancit obligationes Canonici 
Poenitentiarii, inter quas est illa legendi casus conscientiae spatio unius 
horae et difficultates solvendi et postea disponit: « Et quotiescumque cano- 
«nici poenitentiarii in huiusmodi oneribus et functionibus impediti fue- 
«rint iuxta Concilii Tridentini decreta, in choro praesentes censeantur ». 
Verum haec Constitutio in dioecesi Oxomen. quoad relatam Canonici Poe- 
nitentiarii obligationem et respondentem eius interessentiam, fictione iuris, 
servitio chorali, quando onere legendi casus conscientiae ipse impeditus 
fuerit, usu non fuit recepta, ceu docemur per libros punctaturarum. Defi- 
ciente igitur onere per Constitutionem Poenitentiario imposito, et favor 
lucrandi distributiones ei collatus dum onus implet, deficiat necesse est. 

Accedit: « Si legislator scit subditos detrectare legem et dissimulat, vide- 
«tur silentio eam suo revocare: si id ignorat, lex post decennium procul 

«dubio evanescit: imo si maior et sanior subditorum pars non obtemperat 
« legi, tenendum est legem reipublicae non expedire et praesumendum est 
« legislatorem in sua voluntate minime perseveraturum, si id sciret; atque 
«ideo cessat » (D’Annibale Summ., I, 203). Iamvero Gregoriana Constitutio 
est lex particularis pro Hispania; ipsa quoad hoc onus vel non fuit usu rece- 
pta, ut in pluribus dioecesibus inter quas Oxomen.; vel in desuetudinem 
abiit, ut in aliis; vel adhuc viget, ut tantum in una vel altera. A tempore 
autem Greogorii XV plura elapsa sunt saecula; hinc in dioecesi Oxomen. 
eam cessasse dicendum est. Et sic explicatur quod Canonicus Poenitentia- 
rius narrat et Episcopus cum Capitulo confirmat, scriptores iuris canonici 
in Hispania, loquentes de oneribus Poenitentiarii, silere de munere legendi 
theologiam moralem. 

Sed Poenitentiarius, in casu, si non tenetur legere theologiam mora- 
lem vi Gregorianae Constitutionis, quam cessasse ex dictis colligitur, bene 
potest teneri vi Concordati in Hispania vigentis, quod permittit Ordinario, 
audito Capitulo, imponere onera specialia canonicatibus, quae determinan- 
tur in edicto convocationis ad concursum (Ferreres, Inst. Canon., I, 694, 
edit. alt. 1920). In hac hypothesi Poenitentiarius teneretur quidem adim- 
plere onus legendi theologiam moralem si in edicto vocationis ad concursum 
hoc onus additum fuerit; sed non potest sibi vindicare ius ad distributiones 
chorales, quae, differenter a canonico theologo, Canonico Poenitentiario taxa- 
tive tribuuntur «dum vacat confessionibus audiendis » (c. 420, § 1, n. 2). 

Canonicus igitur Poenitentiarius, relate ad distributiones chorales, stare 
debet, etiam in casu, praescripto canonis 21, $1, 1. 

Quare, etc. 


RESOLUTIO. — Proposito in plenario conventu Sacrae Congregationis 
Concilii, ad Vaticanum, die 9 iunii 1923 habito, dubio quod sequitur: 

«An Canonicus Poenitentiarius praesens in choro censeatur ad effectum 
« lucrandi distributiones quotidianas, horis quibus theologiam moralem in 
« Seminario docet, in casu »; 

Emi Patres responderi mandarunt: 

Negative et servetur praescriptum can. 421 §1 Codicis. 

Facta postmodum de praemissis relatione SSmo Diio Nostro Pio div. 
Provid. PP. XI per infrascriptum Sacrae Congregationis Subsecretarium, 
Sanctitas Sua, in Audientia diei 11 subsequentis, datam resolutionem 


approbare et confirmare dignata est. 
I. Bruno, Subsecretarius. 

SACRA CONGREGATIO DE PROPAGANDA FIDE 


I 
NOMINATIONES 


Brevibus Apostolicis nominati sunt: 


15 iulii 1925. — Vicarius Apostolicus Districtus Occidentalis Promon- 
torii Bonae Spei, R. D. Bernardus Cornelius O’ Riley, e clero saeculari, 
electus Episcopus Phobensis. 

— Coadiutor cum iure futurae successionis Episcopi Portus Ludovici 
in Africa insulari, R. P. Iacobus Leen, presbyter e Congregatione a Spi- 
ritu Sancto, electus Episcopus titularis Hipponensis-Zaritorum. 

— Vicarius Apostolicus de Ucayali in Peruvia, R. P. Franciscus Ira- 
zola, O. F. M., hactenus ibidem Praefectus Apostolicus, electus Episcopus 
titularis Flaviadensis. 


II 
DESIGNATIO 


Vicarius Apostolicus de Canton in Sinis designavit pro appellationibus, 
ad normam can. 1594, §2, Vicarium Apostolicum de Hong-Kong; quam 
designationem SSmus Dfius Noster, decreto huius Sacrae Congregationis 
dato die 25 maii 1925, probavit. 


Iil 
APPROBATIO 


Item decreto Sacri Consilii de Propaganda Fide, dato die 20 iulii 1925, 
SSmus Dfius Noster Piam Societatem, vulgo Catholic Student’s Mission 
Crusade nuncupatam, in America, eiusque statuta approbare dignatus est. 

